text:
“Inyigisho za Hinga Weze zabagejeje ku iterambere”
Umuryango wa Kayigamba Elifazie na Muhayimana Emma Marie wemeza ko kwigishwa n’umushinga USAID Hinga Weze, guhinga kijyambere n’ihame ry’uburinganire n’ubwuzuzanye byabagejeje ku iterambere mu rugo rwabo.
Kayigamba Elifazie atuye mu kagali ka Rugando, mu murenge wa Nyarugenge akarere ka Bugesera , mbere yarafite igice cya hegitali yahingagaho ahinga ibishyimbo bivangavanze, Hinga Weze igeze iwe mu rugo basanga ubutaka yarabutunganije, bamubwira guhinga ibishyimbo bifite ubutare banamuha ibilo 70 bamubwira uburyo bwo kubitera: gutera ku mirongo agashyiramo ifumbire y’imborera akavanga n’imvaruganda, ibishyimbo birera. Yejeje toni y’ibishyimbo mbere yarezaga ibilo 300.
Muhayimana Emma Maria ni umugore wa Kayigamba yemeza ko inama Hinga Weze yabagiriye bazubahirije bagereranya uko byari bisanzwe, bakabona impinduka kuko hari aho bavuye naho bageze kandi heza.
Ikindi ngo si mu buhinzi gusa Hinga Weze yabafashije kuko yabigishije ihame ry’uburinganire n’ubwuzuzanye, akemeza adashidikanya ko hagati ye n’umugabo we harimo ubwuzuzanye kuko inshingano n’uburenganzira we n’umugabo we babinganya.
Kuba mfasha umugore imirimo yo mu rugo nta pfunwe bintera
Kayigamba nawe yemeza ko Hinga Weze yabafashije mu kuzuzanya hagati yabo binyuze mu mahugurwa yabahaye yiswe mugabo bandebereho, aragira ati “twigishijwe ko umugore atagomba guharirwa imirimo yose yo mu rugo, mbere turahugurwa numvaga ko imirimo yose ari iyu mugore kwaba guteka, koza ibyombo, isuku numvaga ibyo bitandeba.”
Ariko ubu njye n’umugore wanjye twabyumvikanyeho tugura iziko rya kijyambere ducanamo uduti duto twa santimetero 20. Agiye gusoroma imboga ntibyambuza gukoranya umuriro mu ziko, niba ari umuceli cyangwa ibindi biryo kureba ko byahiye nkabikura ku ziko nta pfunwe bintera. Akomeza agira ati “numva ko ihame ry’uburinganire hagati y’umugore n’umugabo ari ubufatikanye haba mu bikorwa byo mu rugo cyangwa mu kazi kandi nta kuvuga ngo ibi n’iby’umugabo, ibi n’iby’umugore.”
Ibyo bamaze kugeraho kubera ubwuzuzanye n’ubwumvikane
Hari byinshi bamaze kugeraho bitewe no kumvikana, bafite inzu y’ubucuruzi kuri santire ya Ruhuha, baguze umurasire w’izuba ucana amatara 4, baguye naho bakorera. Bashakanye bamaranye imyaka 20, ibyo Emma Marie yasanganye umugabo bimaze kwikuba inshuro 2 , ubutaka bwarikubye mbere bari bafite hegitali 1 ariko ubu bafite hegitali 4 banafite ishyamba rya hegitali 1,5 mu gisigara. Bafite urutoki, igitoki iyo bakijyanye ku isoko ntikajya hasi y’amafaranga y’u Rwanda 7.000, bahinga intoryi, inyanya, ibitunguru n’ibigoli. Ibi byose ngo babikesha gufatanya.
Emma Marie aragira ati “uyu munsi ntakintu ashobora gukora atambwiye, byose turabanza tukabyumvikanaho.”
Naho Kayigamba we aragira ati “ugira amahirwe ayoborwa n’umugore impamvu mbivuze nuko abagore badasesagura bagira aho bagarukira, umutungo ntupfe ubusa, abibwira ko ari ukuganzwa baribeshya kuko iyo ari umugabo arategeka noneho agakoresha n’igitugu. Kugendera ku bitekerezo by’umugore ni byiza.”
Ni mu gihe Emma Marie asaba abagore bitwaza ihame ry’uburinganire bagasuzugura abagabo bavuga ko bahawe intebe, bagomba gushyira hamwe kugira ngo barusheho gutera imbere.
Umushinga Hinga Weze watangijwe ku bufatanye n’Ikigo cy’Igihugu Gishizwe Guteza Imbere Ubuhinzi n’Ubworozi RAB ku nkunga y’Umuryango w’Abanyamerika Wita ku Iterambere Mpuzamahanga USAID intego yabo akaba ari ugufasha abahinzi basaga 530,000 mu turere 10 ikoreramo mu kwita ku buhinzi no kunoza imirire.


c: text/html

text:
Ntidukwiye kwitwa amazina ajyanye n’ubumuga dufite
Mu gihe abafite ubumuga bakataje mu bikorwa byo kwiteza imbere batitaye ku bumuga bwabo aho ubasanga mu bukorikori , mu ikoranabuhanga , ubuhanzi n’ ibindi bitandukanye baracyafite imbogamizi ikomeye y’abantu babita amazina abatesha agaciro ku buryo kuri bamwe bibatera kwiheba bya hato nahato .
Bamwe mubo twaganiriye ba korera mu mujyi wa Rubavu badutangarije uburyo babangamiwe cyane nayo mazina bitwa bagendeye ku bumuga bwabo .
Japhet Munyurangabo, ufite ubumuga bw’ ingingo ni umunyamuryango wa Coperative COTTRARU ikora ibijyanye no gutwara imizigo ku mupaka uhuza u Rwanda na Repubulika Iharanira Demukarasi ya Congo yadutangarije ko nubwo uko iminsi igenda ihita ibibazo byo guhezwa no guhabwa akato bigenda bigabanuka abaturage bagifite imyumvire yo kubita amazina mabi.
“Ubundi iyo uri mu kazi nkuku uba uhuze ukumva ntiwibuka neza niba ufite n’ikibazo cy’ubumuga ariko ujya kumva nk’umuntu araguhamagaye ati gicumba we vayo hano nkwereke imizigo yanjye untwaze. Iyo mbyumvise ngerageza kubyirengagiza ariko bikansesereza nkitekerezaho nkumva ndababaye cyane rimwe na rimwe”.
Undi twaganiriye witwa Akimpaye Immaculée ufite ubumuga bwo kutabona ijisho rimwe yavuze ko nawe icyo kibazo cyo kwitwa amazina abapfobya nawe kimugeraho kuko akenshi abantu bamwita Kajisho, ruhuma, jisho moya bikamubabaza cyane .
“Ndabyumva nkanga gutera amahane nkicecekera bakavuga ibyo bashaka ariko nkumva umutima wuzuye intimba nkibaza impavu batampamagara mu izina ryanjye nkabandi bantu . Numva rwose bikwiye guhinduka bakamenya ko natwe dukwiye guhabwa agaciro nk’abandi.”
Habyarimana Jean Baptiste ,Umuyobozi w’Akarere ka Rubavu avuga ko muri rusange imyumvire y’abantu ku bafite ubumuga igenda irushaho kuba myiza uko iminsi ihita gusa ngo haracyari urugendo kuko hari abagifite imyuvire mibi bagomba guhindura bakumva ko ufite ubumuga nawe akwiye kubahwa no guhabwa agaciro nk’abandi baturage.
Agira ati:“abafite ubumuga mu ngeri zitandukanye bagenda berekana ubushobozi bwabo ndetse n’ umusanzu wabo mu iterambere urigaragaza ariyo mpamvu nta muntu n’umwe ukwiye kubandangaza abita amazina abatesha agaciro.”
Mu karere ka Rubavu habarurirwa abafite ubumuga barenga ibihumbi bitatu (3000) muri bo abenshi bakaba bibumbiye mu makoperative akora ibikorwa bibyara inyungu bityo imibereho yabo ikagenda irushaho kuba myiza.

robotstxt: allowed

filter: keep


text:
Isomo ryo mu gitabo cy’umuhanuzi Ezekiyeli 28,1-10
Uhoraho ambwira iri jambo, ati «Mwana w’umuntu, bwira icyo gikomangoma cy’i Tiri, uti ’Dore uko Nyagasani Uhoraho avuze:
Kubera ko umutima wawe wirase, ukaba waravuze ngo:
Ndi imana, nganje mu nyanja rwagati;
nyamara kandi uri umuntu nturi Imana,
n’ubwo wigereranya n’Imana bwose.
Wigize umuhanga utambutse Daneli,
dore ngo ko nta banga ujya uyoberwa.
Kubera ubuhanga n’ubwenge ufite, wagwije umutungo,
zahabu na feza ubihunika mu bubiko bwawe.
Ubwenge bwawe n’ubucuruzi, byatumye wongera umutungo wawe,
maze ubukire bwawe butera umutima wawe kwikuza!
Ni yo mpamvu Nyagasani Uhoraho avuze ati
’Kuko wigereranyije n’Imana,
ngiye kuguteza abanyamahanga b’ababisha kurusha abandi.
Bazakura inkota barwanye ubwo buhanga bwawe,
icyubahiro cyawe bagihindanye.
Bazakuroha mu rwobo,
maze upfire rubi mu nyanja nyirizina.’
Uzongera se uvuge ngo: Ndi Imana,
igihe abishi bawe bazaba bagusatiriye?
Oya da! Nturi Imana, ahubwo uri umuntu,
ndetse uri mu maboko y’abagusogota.
Uzapfa urw’abatagenywe
ugwe mu maboko y’abanyamahanga,
kuko jyewe Uhoraho ari ko navuze.’»
Indirimbo: Ivugururamategeko 32, 26-27ab, 27cd.29, 30, 35cd-36ab
Naravuze nti ’Mba mbajanjaguye nkabahindura ubushingwe,
nkazimangatanya icyatuma bibukwa mu bantu,
iyo ndatinya ko ababisha banyigambaho.’
Abanzi babo ntibajye aho ngo bibeshye,
bavuga ngo ’Ni twe twabarushije amaboko turabatsinda,
ngo nta bwo ari Uhoraho wakoze ibyo byose!’
Iyo baba abanyabwenge bari gusobanukirwa na byo,
bakamenya ibibafitiye akamaro mu gihe kiri imbere:
‘Umuntu umwe gusa yabasha ate kwirukana abantu igihumbi,
abantu babiri gusa babasha bate kwirukana abantu ibihumbi cumi,
atari uko Urutare rwabo ruba rwabarekuye,
maze Uhoraho akabatanga?
koko rero umunsi w’ibyago uri bugufi,
ibihano byabateganyirijwe ntibigitinze.»
Uhoraho agiye gucira urubanza umuryango we,
akazagirira ibambe abayoboke be.


text:
Reba Video
Baza Shangazi
AMABANGA Y'ABAGORE-IBYO UMUGORE WAWE AGUHISHA I
IBYO MARIYA ATABWIRA UMUGABO WE
Ana afite imyaka 37, umunsi umwe yarimo aganira n'umugabo we wari wamusohokanye muri hoteli nziza. Ikiganiro cyabo cyari gishyushye kandi cyuzuye urugwiro. Ariko ntibari babiri gusa ahubwo bari batatu. Uwa gatatu ntiyabonekaga. Pierre yakomezaga kwandikira Ana za SMS muri telefone ye Nokia, nawe Ana agasoma amwenyura umugabo we akagira ngo ni urugwiro! Ubwo umukunzi wa Ana yamwandikiraga za message amutegerereje hafi y'ikibuga cy'indege aho yamubwiraga ati "Wibuke ka Kajipo kagufi, nta mugore mwiza ndabona nkawe!" Ubwo Ana yasomaga izo message agahita azisiba mu gihe nyamugabo, umwarimu wo muri Universite w'imyaka 40 yari yiyegamiye mu ntebe yisomera ku kirahuri ke atuje.
Ana kugira ngo asubize umukunzi yarahagurutse ajya muri toilette yandika sms asubiza umukunzi. Umugabo ntiyigeze arabukwa uwo mukino."Iyo umugabo aza kuvumbura iyo mikino sinzi aho nari gukwirwa!"
Ana amaranye imyaka 9 n'umugabo we Louis kandi bafitanye abana babiri umwe w'imyaka 5 undi w'imyaka 7. Ana yivugira ko atumva akunze cyane Louis mu rwego rwo guhuza igitsina kuko iyo barimo guhuza igitsina aba arimo kwitekerereza ko ari Pierre barimo kubikorana. Ibi abashakashatsi bakaba bavuga ko ari ibisanzwe ku bagore benshi. Mu bushakashatsi bwakozwe n'ikinyamakuru cyo muri Amerika cyitwa Woman's Day, ngo 76% by'abagore bitekerereza ku bandi bagabo iyo baryamanye n'uwo bashakanye! Abagore kandi ibyo babihisha abagabo.
Ana avuga ko n'ubwo akundana na Pierre batarahuza igitsina ariko avugako yifuza ko nibura uwamuha ubushobozi yakwifungirana na we mu cyumba cy'ihoteli akamukorera ibyo ashaka."Icyampa akandongora anyegetse ku rukuta!"
Ana akunda kwandikirana message n'umukunzi we "Umunsi umwe nari nicaye muri salon ari ku mugoroba twenda kujya kuryama, mbanza kwandikira message Pierre, mpita nsizirira ko nyuma nicuriye mu kirere ntekereza ko umugabo wanjye yaba yasomye izo message, by'amahirwe nasanze nari nabanje kuzisiba! Ariko iyo aza kuzisangamo byari kuba birangiye!"
Nyamara umugabo ntacyo akeka ni n'inshuti ya Pierre, ntatekereza ko hari affaire Pierre yaba afitanye n'umugore we."Bijya bintangaza iyo mbabonye bari kumwe basabana, umugabo wanjye atazi icyo ntekereza kuri Pierre."
Umushakashatsi w'umunyamerika mu mibanire y'abashakanye Shirley Glass avuga ko abagabo benshi cyane 80% by'abagabo badatekereza ko umugore ashobora kubaca inyuma .Mu gihe 90% y'abagore bakeka ko umugabo ashobora kuba afite "affaire" kandi akenshi akaba ari byo.
ANA NA LOUIS
Ibyo umugabo abona
-umugore mwiza ukunda umugabo
-umugore usohokana n'umugabo akamenya kuganira
Ibyo umugabo adakeka ko byashoboka
-ko umugore yandikirana n'umukunzi we sms z'urukundo akenshi imbere ye basohokanye!
Subscribe to: Post Comments (Atom)


text:
1.INAMA ZA MWAMI ALIAS MUGABE DAVID
Sawa rero mugire w.end nziza, ariko inzoga nyinshi no guswera birazirana. bituma umuntu atirinda SIDA. Mwitonde !!
INKURU BISA
Indwara ya Sida
Indwara z'Ibitsina
Inzoga ni Nzobya-Bangambiki
2.NI GUTE NAKWIRINDA KWIKINISHA
kelly
yes Bangambiki umva ndashaka ko wambwira ukuntu nakwirinda ponyoto(kwikinisha)
IGISUBIZO
simba
kwikinisha ifite ingaruka kuko ntabwo wazajya wishimira guswera cg guswerwa niba uri umukobwa bikaba byahungabanye imibanire yawe nuwo mwashakanye cg mugirana imibonano. Kuva rero ushaka kuyireka ugomba kwirinda situation ituma ushaka kuyikora ntabwo byoroshye inama ya mbere ni ukugabanya inshuro uyikora tuvuge mu kwezi ukagenda ugabanya gahoro gahoro. Ikindi nakubwira ibyiza nuko wakora PONYOTO kuruta uko wakwishora mu busambanyi bwazagukururira kabutindi
INKURU BISA
Kwikinisha
Uko Nafashwe Nikinisha
Gutekereza no Kwikinisha
3.KUKI BURI GIHE MBA NSHAKA KWIKINISHA?
Njyewe kuki mba numva nshaka gutinura(kwitina,gutinanga,kwikinisha) buri gihe iyo ndi muri douche no muri toilet?
Bangambiki:Iyo wigeze kwikinisha ho akenshi iyo urebye imboro yawe cyangwa igituba cyawe wiherereye kandi udaheruka gusohora cyangwa uheruka gusohora wumva ushaka kwikorakora no kwikinisha. Akenshi umuntu ujya wikinisha iyo ari wenyine yumva ashaka kubikora. Uramutse udashaka kwikinisha wakwirinda gutinda ahantu nk'aho habikwibutsa. Usibye ko kwikinisha nta kibazo bitera keretse ahari kurenza urugero no kumva bikumwaje.Soma inkuru zirambuye ku kwikinisha hano.
INKURU BISA
1.Isomo ryo Kwikinisha ku Bagore n'Abakobwa
2.Kwiknisha:Gushimishwa n'Igitsina Ntawe Mufatanyije!
3.Ibitekerezo ku Kwikinisha
4.Mbese Kwikinisha Birababaza?
4.KUKI HARI ABANTU BASOHORA VUBA ABANDI BAGATINDA
SEKUTURE 'Kuki hari abasohora vuba nabatinda agusohora haba ibanga muri ibyo bintu twese nduhuriraho?
Bangambiki:SEKU, abantu bamwe basohora vuba abandi bagatinda gusohora abandi ntibasohore. Biterwa n'umuntu. Kwihuta gusohora si byiza kuko bituma udashimisha umukunzi wawe kandi biterwa n'ibintu byinshi ushobora gusanga mu hano. Gutinda gusohora no kudasohora nabyo wabibonera igisubizo kuri hano.
INKURU BISA
1.Ndaswera Ariko Sinsohora
2.Kuki Nsohora Vuba?
3.Gusohora kw'Abagabo
4.Gusohora kw'Abagore
5.Kuki Abagore Batinda Gusohora?
6.Ndaswera Ariko Sinsohora
5.KUKI NTEKEREZA GUSWERANA N'UMUKUNZI
Bangambiki: Nta gitangaza kirimo. Iyo umuntu akunda undi ashobora kurota bahuza igitsina cyangwa akirirwa amwifuza.
INKURU BISA
1.Urukundo ni iki?
2.Amoko 5 y'Urukundo
3.Urukundo-Amayobera 6 y'Urukundo
4.Kurambagiza no Guhuza Ibitsina
6.KUKI NTEKEREZA UMUKUNZI UMUTIMA UKADIHA
Kuki iyo ntekereje Clementine numva umutima udishye cyane nkagira ubwoba yaba se yarandoze?
Bangambiki:Oya ntiyakuroze. Ahubwo mushobora kuba mukundana cyane. Abantu benshi bibabaho. Keretse niba uzi ko mudakundana, nibwo wakwibaza ibindi.
INKURU BISA
1.Urukundo ni iki?
7.MFITE IMBORO NTOYA
WILLY
MFITE IMBORO NTOYA ARIKO IYO IFASHE UMUREGO IBA NINI NONESE UBWO SIMFITE IKIBAZO ?NKENEYE INAMA ZANYU
IGISUBIZO
simba
Willy rwose humura guswera ni mu mutwe ibya size(ubunini cg ubuto) ntaho bihuriye ariko se ubundi iyo itashyutswe iba ireshya ite? Naho se iyo yashyutswe?
Bangambiki:
uti"iyo nshyutswe iba nini."Uri muzima rwose ubunini bw'imboro ni ikibazo kiba mu mutwe ahanini kandi iyo ukitayeho kiraguhungabanya. Guswera kandi si imboro nini.
INKURU BISA
1.Ntukeneye Imboro y'Indengakamere
2.Mbese Nakongera Ubunini bw'Imboro y'Imboro Yanjye?
3.Mbese Imboro Nini Nibwo Bugabo?
4.Mfite Akaboro Gato
8.UMUGORE ASOHORA AMASOHORO AMEZE ATE
DOGE arabaza"umukobwa nawe asohora amasohoro amaze nkanyumugabo cg kunyara niko gusoha"
IGISUBIZO:Umugore ntasohora amasohora, isohora ibintu bimeze nk'amazi yo mu bwoko bw'inkari. Ntabwo asohora amasohora tuzi nk'ay'abagabo


text:
AMATEKA YA SAWULI WAHINDUTSE PAWULO ATWIGISHA IKI?
IGICE CYO GUSOMA: IBYAKOZWE N’INTUMWA 9: 1-20
Ndabasuhuje bene Data bakundwa. Imana ishimwe kubw’aya mahirwe yongeye kuduha yo gukoresha ikoranabuhanga kugira ngo tuganire ku ijambo ryayo. Uyu munsi turasesengura amateka ya Sawuli waje kwitwa Pawulo n’icyo atwigisha. Turibanda ku mirongo ikurikira: “Akigenda yenda gusohora i Damasiko, umucyo uramutungura uvuye mu ijuru uramugota. Agwa hasi yumva ijwi rimubaza riti ‘Sawuli, Sawuli, undenganiriza iki?’” (Ibyak 9:3-4)
Sawuli yavukiye ahitwa i Taruso, umurwa mukuru w’Intara y’Abaroma ya Kilikiya (ubu ni mu majyepfo ya Turukiya). Sawuli yari umwenegihugu wa Roma kubwo kuhavukira, ariko ababyeyi be bari Abayuda. Yabaye i Yerusalemu, aho yigiye amashuli twavuga ko yari ku rwego rwa kaminuza. Yigiye ku birenge by’Umufarisayo witwaga Gamaliyeli, wari uzwi cyane nk’umwigishamategeko w’umuhanga. (Ibyak 5:34). Pawulo yize iby’amategeko n’imigenzo y’idini ya kiyuda, ari byo byatumye akura afite ishyaka ry’idini yabo. Iryo shyaka ryatumye Sawuli yanga abakristo urunuka, akabatoteza, kandi akabikora yumva ko akorera Imana. (Yoh 16:2)
Sawuli yari yarajujubije Abakristo abarenganya. Aho aboneka bwa mbere, ni mu gihe bicaga umukristo wa mbere wahowe izina rya Yesu ari we Sitefano (Ibyak 7:58-60). Sawuli yahereye ubwo arenganya Itorero, kugeza ubwo yahuye na Yesu ari mu nzira ajya i Damasiko (umurwa mukuru wa Siriya) kwica abakristo n’umuntu wese uvuga izina rya Yesu. (Ibyak 9:1-6). Sawuli amaze guhura na Yesu yarizeye ndetse arabatizwa, ariko kwemerwa mu bandi bakristo bibanza kugorana kuko bari bamuzi nk'umugome wabajujubije. Ananiya wamubatije, nawe ubwe yabanje gutinya, ariko yemezwa n'uko Yesu amubwiye ko Sawuli ari igikoresho yitoranirije ngo yamamaze ubutumwa bwiza (Ibyak 9:10 -19). Sawuli yahindutse ahindutse! Uwahoze yitwa Sawuli yahuye na Yesu ahinduka Pawulo. Iryo zina “Pawulo” rihuye n’imimerere ye amaze guhura na Yesu, kuko risobanura: “umuntu mutoya, wiyoroshya”. Koko rero, Sawuli amaze guhura na Yesu yahindutse umuntu uca bugufi, atangira gupfukamira Yesu yajyaga atoteza. Imbaraga yakoreshaga arwanya Yesu yazikubye inshuro nyinshi yamamaza Ubutumwa Bwiza.
Si abakristo gusa batunguwe no guhinduka kwa Sawuli. Abayuda bagenzi be nabo batunguwe bikomeye n’amakuru yo guhinduka kwe. Uwari yafashe urugendo rwerekeza i Damasiko ahawe ubutware n’inshingano n’abatambyi bakuru kugira ngo afate kandi atoteze abakristo, ni we wabwirizaga Ubutumwa Bwiza bwa Yesu. Ibyo byatumye Abayuda bamwanga bikomeye bashaka no kumwica. Birumvikana ko ku Bayuda guhinduka kwa Sawuli cyari igihombo gikomeye. Umujenerari uguye ku rugamba aba ari igihombo ku ngabo yayoboraga, ariko urupfu rwe nta zindi mbaraga ruha abanzi. Nyamara igihe umuntu ukomeye asanze ingabo yarwanyaga, ntabwo abo bari kumwe bahomba icyo yabakoreraga gusa, ahubwo abo asanze nabo baba bungutse izindi mbaraga. Igihe Sawuli yari yerekeje i Damasiko, byari byoroshye ko Umwami Imana amutsinda muri iyo nzira, maze uruhande rwatotezaga Abakristo rugatakaza imbaraga nyinshi. Nyamara Imana mu mbabazi zayo ntiyamurokoye urupfu gusa, ahubwo yaranamuhinduye maze ivana uwo muntu w’icyamamare mu ruhande rw’umwanzi ajya mu ruhande rwa Kristo.
Ku bakristo batarasobanukirwa neza urugamba turwana n’uwo turwana uwo ari we, iyo Sawuli apfa bari gushima Imana ko uwabarenganyaga atakiriho. Nyamara ibyo bitandukanye n’amahame ya gikristo. Umukristo nyakuri, akwiye kumenya ko Ubutumwa Bwiza bwa Yesu Kristo ari Inkuru Nziza y'agakiza ku bantu bose; baba abicanyi, abarozi, abasambanyi, abatinganyi, hamwe n'abagaragarira amaso yacu nk’abantu beza. Dukwiye gusobanukirwa ko imbere y'Imana, twese twabaye abagome-nta mwiza uturimo, “kuko Imana yabumbiye hamwe abantu bose mu bugome, kugira ngo ibone uko ibabarira bose.” (Abar 11:32).
Umunyarwanda yaciye umugani ati: “Uwishe ababi yamaze abeza”. Iyo Sawuli apfa mu gihe yarenganyaga Itorero, ubutunzi bw'Ijambo ry'Imana dufite uyu munsi bwanyuze muri we ntituba tubufite. Bibiliya Yera igizwe n'Isezerano rya Kera n'Isezerano Rishya. Isezerano Rishya rigizwe n'ibitabo 27. Muri byo, 13 byanditswe na Pawulo. Amateka y'Itorero ryo mu kinyejana cya mbere yanditswe, ahanini agizwe n'inkuru za Pawulo wahoze yitwa Sawuli. Nta gushidikanya ko Imana yamukoresheje umurimo ukomeye cyane mu Itorero rya mbere ndetse no kugeza uyu munsi. Uko niko ubu hari benshi bakiri abagome-ndetse natwe dushobora kubona ko bapfuye byaruhura abantu; ariko icyo tugomba kubifuriza si urupfu ahubwo ni agakiza. Ahari benshi muri bo nabo bazaba inzira y'agakiza kuri benshi nka Pawulo. Uwo niwo mutima dukwiye kugira, kandi niyo mitekerereze ikwiye kuturanga nk'abigishwa ba Kristo. “Kandi natwe twese twahoze muri bo dukurikiza ibyo kamere yacu yifuza, tugakora ibyo kamere n'imitima byacu byishakira, kandi ku bwa kavukire yacu twari abo kugirirwa umujinya nk'abandi bose.” (Abef 2:3). Uko biri kose hafi ya twese twahoze duhuje amatwara na Sawuli, igihe twari tutarahura na Yesu. Natwe twabaye ba Sawuli igihe cyose twabonye Yesu ababaye, ashonje, atotezwa, ateshwa agaciro, nyamara ntitugire icyo dukora.
Amateka ya Sawuli, ni isomo rikomeye ku Itorero ry'Imana. Mbere na mbere, guhinduka kwe ni igihamya gikomeye cy’imbaraga itangaje y’Umwuka Wera yemeza abantu icyaha. Ikindi na none, kuba Yesu yarahisemo Sawuli kugira ngo amuhe ubutumwa bwihariye, byari ibintu biteye ukwabyo mu mateka y’ubukristo. Iri naryo ni isomo rikomeye ku bakristo bo muri iki gihe. Dukwiye kumenya ko buri wese ku giti cye afite ubushobozi n’imico ishobora gukoreshwa mu buryo bugira ingaruka nziza mu kwamamaza Ubutumwa Bwiza. Dukwiye kumenya impano zihariye twifitemo tukazikoreshereza Imana neza. Ubwo Sawuli yasobanukirwaga icyo Yesu amushakaho, yakoze ibyo yashoboraga gukora byose mu murimo w’Imana. Mbese, ibyo ni ko bimeze kuri wowe? Imana yagutoranyije nk’umuntu w’ingirakamaro ugomba kugira uruhare mu gukuza ubwami bwa Kristo! Abantu bose ntibahamagariwe gukora ibintu bimwe, ariko byanze bikunze hari impamvu Imana yaguhamagaye. Ese waba uzi icyo yaguhamagariye gukora? Ese waba ugikora?
Pawulo asoza urugendo rwe rwo mu isi yaravuze ati: “Kuko jyeweho maze kumera nk'ibisukwa ku gicaniro, igihe cyo kugenda kwanjye gisohoye. Narwanye intambara nziza, narangije urugendo, narinze ibyo kwizera. Ibisigaye mbikiwe ikamba ryo gukiranuka, iryo Umwami wacu, umucamanza utabera azampa kuri urya munsi, nyamara si jye jyenyine, ahubwo ni abakunze kuzaboneka kwe bose.” (2 Tim 4:6-8) Pawulo yavuze ibi kuko yizeraga ko yakoze neza icyo Imana yamuhamagariye gukora. Nawe iki ni igihe nyacyo cyo gukorera Imana utegura iherezo ryawe. Mbere na mbere ukwiye kuva mu gice cy’abatoteza Yesu ukagana mu gice cy’abakorana nawe. Umukirisito akwiye kurangwa no “kuva” no “kujya”-Akwiye kureka kuba Sawuli akaba Pawulo. Sawuli na Pawulo ni abantu babiri batandukanye. Uwa mbere ni umuntu ufite ishyaka ryinshi ry’Imana ariko udafite Yesu; uwa kabiri akaba umuntu wakiriye Yesu kandi agahinduka igikoresho cye. Sawuli ni umwiyemezi naho Pawulo ni umuntu wiyoroshya. Ubuzima bwa Pawulo butwigisha guca bugufi no guhanga amaso ku Mana, dusenga ibihe byose mu byiza no bibi. Pawulo ni urugero rwiza rw’umuntu wihaye Imana agasiga byose akegukira kwamamaza Ubutumwa Bwiza. Nawe iyi ni inshingano yawe: Kumenya-Kugenda-Kuvuga.
Ni inshingano yawe kubwira abandi ibyo Yesu yagukoreye. Ugihura na Yesu wagombye guhita utangira umurimo wo gutanga ubuhamya. Abakristo bashya bagomba gutegereza bakabanza gukura no gushinga imizi mu gakiza bakabona kujya kuvuga ubutumwa; ariko ntibagomba kugira icyo barindira ngo babone kubwira abandi ibyababayeho ubwo bahuraga na Yesu. Pawulo yahoraga atanga ubuhamya bw’ubuzima yavuyemo. (1Tim 1:13). Ibyo twakwigira kuri Pawulo ni byinshi ku buryo tutabirondora ngo tubirangize. Dusabe Imana idushoboze gukurikiza urugero yadusigiye rwo guhinduka nyabyo no kwitangira umurimo w’Imana tumaramaje, maze natwe ku iherezo ry’urugendo rwacu tuzabe dufite ibyiringiro ko umucamanza utabera azaduha ikamba ryo gukiranuka.
Ndangije ngushimira ko wafashe umwanya wo gusoma ubu butumwa. Nubishobora ubusangize abandi kuko nabo bakeneye Ijambo ry’Imana. Amahoro Imana itanga aruta ayo umuntu wese yakwibwira ajye arinda imitima yanyu n’ubwenge bwanyu, kugira ngo mukomeze kumenya no gukunda Imana n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese, Umwana, kandi Umwuka Wera ube muri mwe, kandi ugumane namwe iminsi yose. Amina!
Tariki ya 01/05/2022
Arch. SEHORANA Joseph
C/o EAR/Diocese Shyogwe
Last edited: 30/04/2022
Add a comment


text:
Gasabo: Kuvana abagore bacuruza agataro mu mihanda byatumye biteza imbere
Karamuzi Godfrey Umunyamabanga Nshingabikorwa w’Umurenge wa Kacyiru avuga ko kuvana abantu mu mihanda byatumye bamwe muribo biga imyuga iciriritse yatumye bihangira imirimo.
Umunyamabanga Nshingabikorwa w’Umurenge wa Kacyiru Karamuzi Godfrey ,yatangarije ikinyamakuru Imena akibwira ko abagore biteje imbere nyuma yo kuva mumuhanda.
Yagize ati: “Bamwe bavuye mukigo ngororamuco giherereye Iwawa , abandi barabazunguzayi na bicuruzaga kumihanda none ubu nabo babashije kwiteza imbere bibumbira mu makoperative y’ubudozi n’ububaji banubahiriza na gahunda ya leta tubakangurira no kumenya ejo heza.”
Yongeyeho ko bagika gukangurira abantu ba bagore mu kwibumbira hamwe
Kugirango biteze imbere kandi banateze n’imiryango yabo.
Mukamana Solange atuye mu Umudugudu wa Murambi mu Akagari ka Ruhango mu Umurenge wa Gisozi mu Akarere ka Gasabo , atangariza ikinyamakuru Imena uko yisanze muri koperative Buzima jyejuru ,
Agira Ati:”Ndi umugore w’abana batatu n’umugabo umwe , nkaba nari umuzunguzayi mu muhanda none kurubu mfite aderese yaho wansanga.”
Yakomeje yerekana ububabare yahuriraga n’abwo iyo yabaga ari kuzunguza mu muhanda aho yagarutse kuburyo bamufungaga umunsi kumunsi abana n’umugabo bakambura , bagira amahirwe bakabona ntashye rimwe,
nicarana n’umugabo wanjye tujya inama ko ntazasubira mu muhanda ko nkwiye gushaka icyo nkora kirambye kizatugirira akamaro ,Nguko uko nerekeje muri koperative Buzima jyejuru ,
aho yanyigishije kwihangira imirimo nkaba nsigaye nzi kudoda moderi zose mugihe gito cyamezi atandatu mpamaze , nkaba mbasha no kubona amafaranga y’unganira umuryango , none ubu nkaba mfite intumbero yo gushinga ishuri nanjye nka kangurira cyane abagore ndetse nabandi babyifuza nkabaha kubumenyi naherewe ubuntu , nabo bakaziteza
Uwimana Alphonsine nawe n’umwe mubadamu bavuye mu bazunguzayi akayoboka kwiga ububaji abifashijwemo n’umurenge ,aho agira Ati,”Ndashimira umurenge utarahwemye kudukangurira kuva mu mihanda none kurubu tukaba hari aho twageze.”
Yongeyeho ko ndashima intambwe nateye yo kwiga nkaba nsigaye nzi gukora intebe ndetse n’utubati n’ameza ,kuko najye ubu nsigaye nzi gupiganira amasoko nkabandi barwiyemeza mirimo.
Nshungiriyehe Thomas ni umwarimu ubigisha kudoda nawe mumvugo ye ituje , yavuze ubuzima bugoye yanyuzemo kugirango bashinge koperative Buzima jyejuru aho yagize ati:”Igitekerezo cyatangiye turi iwawa badusezereye tuje tugishyira mu bikorwa twiyambaza ubuyobozi buduha aho dukorera , bunadutera inkunga ari nabwo buryo twatangiye dushaka abantu tubishyira mu bikorwa dutangira kwigisha ,tukaba tunashimira leta idahwema kuduteza imbere itwereka ejo heza hacu mukwikura mubujiji”.
Koperative Buzima jyejuru igizwe n’abagore 42 n’abagabo 2 kaba bariteje imbere bibumbira mubibina ,banakangurirwa n’agahunda ya leta noku kugumya kwigisha bajyenzi babo kwihangira imirimo iciriritse kugirango biteze Imbere.


text:
Musanze: Guverineri Nyirarugero yijeje abaturage ko bagiye guhagurukira ikibazo cy’ababoneshereza
Guverineri w’Intara y’Amajyaruguru Dancille Nyirarugero, arizeza abaturage bo mu Karere ka Musanze, ko bagiye kurushaho gukaza ingamba zo gukumira no guhana abantu bonesha imyaka yabo.
Ikibazo cy’abashumba bonesha imyaka y’abaturage, mu Karere ka Musanze, cyakunze kuvugwa cyane mu Mirenge ya Nyange, Kinigi na Musanze, aho bamwe mu bahinzi batunga agatoki abashumba birara mu mirima yabo, bakangiza imyaka bayiragiramo nka, ibintu bemeza ko bikomeje kubashyira mu gihombo gikomeye.
Umuhinzi witwa Niyibizi wo mu Murenge wa Musanze, abashumba baherutse kuragira inka mu murima we wari uhinzemo ibigori n’ibinyomoro zirabyona; ibyo zasigaje abo bari baziragiye babyiraramo, barabitema barabitwara, ntibasiga na kimwe cyo kubara inkuru.
Yagize ati “Ba nyiri izo nka nabashije kumenya bagera muri batanu. Mu minsi ishize abari baziragiye bazikuye mu Murenge wa Nyange n’uwa Kinigi, bazigabiza umurima nari narahinzemo ibigori byari byeze, zirabirya, ibyo zasigaje abari baziragiye bahise babitemagura, babimara mu murima byose barabitwara”.
Yongera ati “Uwo murima kandi harimo n’ibinyomoro byeze, barabisoroma na byo barabitwara ku buryo byose bakukumbye ntibagira na kimwe bansigiramo. Ikibabaje ni uko ubu abanyoneshereje imyaka bari kwidegembya, ndetse ubu ba nyiri inka bakaba bakamira abana babo amata, bakanywa, mu gihe abanjye bo bari kwicira isazi mu ijisho, aho babuze n’igikoma cyo kunywa. Ubu ngeze aho gutungwa no guca incuro muri rubanda nari narahinze nteganya umusaruro”.
Yongera ati “Ni ikibazo kigaraga mu baturage benshi bo muri iyi mirenge. Tukaba dasaba ubuyobozi kudufasha, bariya bantu batwangirije imyaka yacu bakayitwishyura kugira ngo tubone ibitunga imiryango yacu”.
Ikibazo cy’abonesha imyaka y’abaturage, cyagarutsweho ku wa Gatatu tariki 1 Nzeri 2021, mu biganiro Guverineri Nyirarugero wari kumwe n’inzego zishinzwe Umutekano muri iyo Ntara zirimo Polisi, Ingabo n’Inkeragutabara; bagiranye na bamwe mu baturage bahagarariye abandi bo mu Mirenge ya Nyange, Kinigi na Musanze.
Abo bayobozi, bavuga ko bitumvikana ukuntu hari abashumba bigabiza imirima y’abaturage bakonesha imyaka yabo, ntibahanwe by’intangarugero.
Maj. Gen. Eric Murokore, ukuriye Inkeragutabara mu Ntara y’Amajyaruguru, yagize ati “Umuntu ahingira gusarura akarya ibye, ntabwo ahingira kwangirizwa imyaka ye. Abagaragara bakora urwo rugomo bakwiye kujya bafatwa bagahanwa by’intangarugero. Ubusanzwe umuntu yakabaye akora umushinga w’ubworozi yarabanje gutekereza ibizatunga amatungo ye n’aho azabikura, mu buryo butabangamiye abandi, ibyo rwose ntabwo twabyihanganira. Inzego bireba nka RIB, Polisi n’inzego z’ibanze, dufatanye guhagurukira iki kibazo ababikora bafatwe bahanwe bibere n’abandi urugero”.
Guverineri Nyirarugero yibutsa aborozi ko hari amategeko batagomba kurengaho. Yagize ati: “Ubundi inka zitororewe mu biraro zubakiwe, zororerwa mu rwuri. Abororera ku gasozi, yewe no kwahira ubwatsi bw’amatungo aho abantu bishakiye harimo no mu mirima y’abaturage, ibyo rwose tuributsa ko ari nabyo bibyara bwa bushyamirane, buvamo amakimbirane n’inzangano, byose bigashyira abantu mu bihombo. Ni yo mpamvu dusaba ko ingamba zo guhanahana amakuru zikazwa, kugira ng habeho kubikumira no guhana abagaraho imyitwarire nk’iyo”.
Amabwiriza y’Inama njyanama y’Akarere ka Musanze ateganya ibihano ku mworozi mu gihe inka ze zifashwe ziragiriwe ku gasozi, aho acibwa amande y’ibihumbi 50 kuri buri nka, ayo mafaranga agashyirwa mu isanduku ya Leta. Mu gihe ifashwe yonnye imyaka y’umuturage, nyirayo ategekwa kwishyura amafaranga ahwanye n’agaciro k’ibyo inka yangije, agashyikirizwa uwonewe.
Aborozi bagirwa inama yo kutarenga kuri aya mabwiriza, kuko uretse kuba binahombya abahinzi mu gihe habayeho kuyarengaho, ababifatirwamo na bo ubwabo babihomberamo.


text:
SERIVISI YA DIOSEZI
ISHINZWE GUHUZA IBIKORWA
BY’IKENURABUSHYO
B.P. 85 GISENYI
Ikiganiro : KUGENDERA HAMWE MURI SINODI BITUVUGURURAMO ISHYAKA RYO GUFATANYA MU BUTUMWA BWACU
Muri Diyosezi yacu ya Nyundo, kuva ku italiki ya 17/10/2021, twinjiye mu rugendo rwa Sinodi y’abepiskopi izabera i Roma mu kwezi kwa 10 umwaka utaha wa 2023. Hamaze gukorwa byinshi ariko n’ibisigaye gukorwa si bike.
Insanganyamatsiko Papa Fransisko yahaye iyi sinodi iragira iti: « Kiliziya mu rugendo: Ubumwe, Ubufatanye, Ubutumwa ». Icyifuzo cya Nyirubutungane Papa Fransisko, ni uko iyi Sinodi yafasha Ikenurabushyo rya Kiliziya kugendera hamwe, idatatanya imbaraga kandi inoza ubutumwa bumwe.
Kugira ngo twinjire neza mu biganiro by’uyu munsi, turifashisha Ijambo ry’Imana dusanga mw’Ivanjili yanditswe na Mutagatifu Luka (Lk 24, 13-35). Umutwe w’iki gice ugira uti « Abigishwa bajyaga Emawusi », aho twumvamo abagishwa, kugendana, n’ikerekezo cy’aho bajyaga. Dukurikije ibyari bimaze kuba kuri Yezu mu minsi itatu ibanziriza uru rugendo, twakeka icyari gitumye bisubirira iwabo. Nako baranabyivugira, bari bacitse intege bibwira ko Yezu yababeshye atakizutse. Igihe Yezu ababajije ati: « Ese ibyo mugenda muvugana ni ibiki? » (Lk 24, 17), umwe muri bo witwaga Kiliyofasi yaramusubije ati : « Ni ibyabaye kuri Yezu w’i Nazareti, wari waragaragaje mu bikorwa no mu magambo ko ari umuhanuzi ukomeye imbere y’Imana n’imbere ya rubanda. Twavugaga n’ukuntu abakuru b’abaherezabitambo n’abakuru bacu bamutanze ngo apfe, maze bakamubamba ku musaraba. Twebwe ho, twari twizeye ko ari we uzarokora Israheli; None dore uyu munsi ubaye uwa gatatu ibyo byose bibaye » (Lk 24, 19b-21). Akantu keza cyane kari kabasigayemo n’ubwo bari bitandukanyije n’abandi bigishwa ba Yezu, byibura ni uko bari bakigendana, bari bakiri kumwe, bataraba ba nyamwigendaho burundu. Ako kantu rero ni ingirakamaro kuko kuba bakiri kumwe byatumye na Yezu abasangana afatanya nabo urugendo abatega amatwi, kandi anabafasha kumva ibyari byabayobeye.
Ni cyo gituma abanyarwanda bavuga ngo abashyize hamwe, Imana irabasanga.
Mu kugendera hamwe mu bikorwa no mu bitekerezo kw’abigishwa bajyaga Emawusi, bagendaga bavuga ibya Yezu kandi bababaye. Yezu yarabegereye ariko ntibamumenya, yinjira mu kiganiro nabo, buhoro buhoro arabategura akoresheje ibibazo yababazaga, arabahugura ariko anabasembura ahereye ku byanditswe bitagatifu, maze bamwisanzuraho ndetse bibaviramo guhuguka mu bwenge baramumenya ndetse bamumenyera mu kimenyetso gikomeye, mu imanyuma ry’umugati, soko y’ubumwe bw’abemera Kristu bose.
Muri uru rugendo rwa Sinodi natwe turimo ndetse n’Ikenurabushyo muri rusange, hari aho tubazwa ibibazo bidufasha kumva neza icyo dusabwa gukora. Ibyo bikadusaba kumenya gutega amatwi abatubwira nk’aba bigishwa b’i Emawusi no gufata ijambo igihe ari ngombwa kugira ngo dusobanukirwe n’icyo dusabwa, kandi tubashe gusobanurira abandi, tubafashe mu byo batumva neza, bijyanye n’umurongo Kiliziya igenderamo. Iyo Yezu aza kubabwira ko ari ibiburabwenge bitinda kwemera gusa akagarukira aho, yari kuba abaciye intege kurushaho kuko Ikenurabushyo ryiza ntirica intege abafite izidandabirana, ahubwo rirabegera rikabasindagiza nka Yezu wamaze kubumva agafata ijambo nawe akabasobanurira bikabatera imbaraga, bakumva ibinezaneza mu mitima yabo. Ni muri urwo rwego natwe uru rugendo rwa Sinodi rudusaba gusanga ya matsinda y’abasa n’abari kure ya Kiliziya: ab’intamenyekana, abataye ukwemera ndetse n’abataramenya Imana n’umukiro wayo.
Iyo bariya bigishwa batemera gufatanya urugendo na Yezu, bari kuguma mu mwijima w’urupfu, bakagumana muri bo Yezu wapfuye kandi yarazutse, ndetse no kuba barabyumvanye abagore bamwe mu bigishwa ba Yezu ntacyo byajyaga guhindura ku myumvire yabo, bari gukomeza kujya kure y’ukuri kujyanye no kumenya Yezu uwo ariwe koko. Ni Yezu wenyine rero udushoboza kumumenya iyo twemeye kugendana nawe. Ni Yezu udufasha kumva umugambi w’Urukundo rw’Imana yatugaragarije muri We. Ni Yezu uduha kumumenya tukanahumuka kandi tukamumenyera mu bimenyetso we ubwe yatwihereye cyane cyane mu imanyura ry’Umugati, maze kumumenya bikatwongerera ukwemera tukumva twakwigumanira na We (gumana natwe Nyagasani kuko bwije), bikatumara ubwoba aho kwisubirira mu nsisiro zacu aho twahoze tutaramumenya, ahubwo tugasanga abavandimwe bacu guhamya ko Kristu yazutse ari muzima.
Urugendo rw’abigishwa b’i Emawusi ni urugero rwiza rw’urugendo turimo muri iyi Sinodi kuko ari urugendo rwo kwivugurura no kuvugurura imikorere yacu, kugira ngo buri mukristu ku rwego rwe muri Kiliziya anoze ubutumwa bwe yuzuzanya n’abandi. Uko ni ko kugendera hamwe Nyirubutungane Papa Fransisko adusaba. Ntabwo Ikenurabushyo ryagera ku bikorwa bishimishije, buri wese cyangwa buri tsinda ry’abakristu ryirasanaho, nta Kenurabushyo rya nyamwigendaho, ahubwo tugomba kuzuzanya no gufatanya (bimwe tumaze iminsi twita synérgie des services et des différents secteurs de la pastorale) kuko dusangiye ubutumwa. Tugafashanya kandi tukuzuzanya mu mirimo ya gitumwa itandukanye, tugashimishwa no kumanyurira hamwe umugati dusangira, mbese Yezu mu Ukarisitiya akatubera twese Umuhuza udasimburwa bibaho. Ni muri ubwo bumwe tuvoma imbaraga zo kunoza ubutumwa bwacu.
Yezu amanyuye umugati bakamumenya, ngo yahise azimira ntibongera kumubona, noneho imitima yabo irahumuka, bibuka uko biyumvaga abaganiriza mu nzira, bati : « Mbega ukuntu imitima yacu yari yuzuye ibinezaneza igihe yatuganirizaga mu nzira, adusobanurira ibyanditswe! » (Lk 24, 32). Twibuke ko yabasanze mu nzira bari bisubiriye iwabo burundu. Ariko bamaze kumumenya bwite bashize ubwoba basubira i Yerusalemu n’ubwo bwari bwije (Lk 24, 33), bajya kubwira bagenzi babo ko Yezu ari muzima koko, « …babatekerereza uko byagenze mu nzira n’uburyo bamumenye amanyuye umugati » (Lk 24, 35). Burya abakristu twese nta n’umwe uvuyemo dushobora guhura n’ibiduca intege ndetse byinshi, tukibaza niba tutarayobye, tukitotombera Imana na Kiliziya ngo ntacyo itumariye cyangwa ngo yaradutereranye ntikitwumva, yewe hari n’igihe kigera tugashaka kwigendera ndetse kure nka Kiliyofasi na mugenzi we.
Buri wese muri twe, ndetse n’abatubanjirije mu kwemera, yemwe n’ababaye abatagatifu tuzi n’abo tutazi, nta n’umwe wakwihandagaza ngo avuge ko mu buzima bwe atigeze aca muri iriya nzira y’abigishwa b’i Emawusi ngo acike intege, akibaza niba ibyo arimo ari yo nziza ye cyangwa niba ataribeshye, imigambi y’ubuzima igacumbagira cyangwa igapfuba neza neza. Burya ariko, rimwe na rimwe no gukekeranya hari igihe biba ngombwa kugira ngo tumenye ko turi abanya ntege nke, tunazirikane ko Ushoborabyose ari umwe gusa, kandi ko tutari kumwe na We nta cyiza twakwishoborera (reba Yh 15, 5). Muri ibyo byose ariko, hari Umugenzi utagaragarira amaso y’umubiri utugenda iruhande atadutera icyugazi ahubwo atumara impungenge ndetse akanadusobanurira kugeza igihe tumwiyumviyemo tukifuza gusangira no kugumana na We kuko twanyuzwe, maze amaso yacu yahumuka tukamenya uwo ari we n’icyo kumumenya bitumariye. Nibyo koko si twe dusanga Yezu ahubwo ni We uza atugana, kuva yava mw’ijuru akigira umuntu mu nda ya Bikira Mariya, urwo rugendo akomeza kurukora muri Kiliziya ndetse akanarukorana na buri wese muri twe.
Umwanzuro:
Nyirubutungane Papa Fransisko atumira iyi Sinodi yashakaga gushishikariza Kiliziya kwivugurura igendera hamwe mu butumwa ihabwa na Kristu. Papa atumirira Kiliziya gukora urugendo rwa Sinodi, ayihamagarira gutega amatwi abantu b’ingeri nyinshi (amahuriro y’abapadiri, ay’abihayimana, ay’imiryango ya Agisiyo gatolika n’amakoraniro y’abasenga, ay’imiryangoremezo ndetse n’abandi), ariko Kiliziya isabwa mbere ya byose gutega amatwi Roho Mutagatifu uyiyobora kugira ngo itabusanya n’ugushaka kwa Kristu. Iki rero ni igihe cyo kuganira mu matsinda atandukanye ahurira kw’Ikenurabushyo rimwe nk’uko tumaze iminsi tubikora; tukabiha umwanya uhagije nka Yezu wahaye umwanya uhagije bariya bigishwa twumvise kugeza igihe bumviye kandi bakumva neza, bamaze gusobanurirwa ibyanditswe mu bitabo bya Musa n’abahanuzi, cyane cyane ibimwerekeyeho byanditswe mu bitabo bitagatifu (reba Lk 24, 27).
Iyi Sinodi ni n’igihe cyo gushishoza neza kugira ngo iyi myaka ibiri izatubere koko ingirakamaro kandi tuzageze ku myanzuro ishimishije. Turizera ko uru rugendo ruzatugeza ku musozo w’igice cya mbere cy’iyi Sinodi kizarangira (ku rwego rwa Diyosezi) ku wa 15 Kanama uyu mwaka wa 2022 kizabera ingirakamaro Kiliziya muri Diyosezi yacu, ku rwego rwa Kiliziya yo mu Rwanda ndetse na Kiliziya y’isi yose.
Mu magambo make, muri iyi Sinodi Papa adusaba kugendera mu kwemera gushingiye ku Byanditswe bitagatifu, kuri Ukaristiya no kuri Kiliziya, kugira ngo dushobore guhura na Kristu wazutse, tunamubere abahamya nyabo. Ibyo nibyo dukeneye kugira ngo tube twabasha guca no mu bihe by’umwijima duhura na byo mu buzima bwacu. Nibyo kandi bifasha umutima wacu kugarura ubuyanja umurikiwe na Roho Mutagatifu twahawe kandi ukuzuramo ibinezaneza, ishyaka ry’ingoma y’Imana rikaduharanya, tugasanga n’abari kure yacu ariko bayifitiye inyota.
Reka nsozereze ku amagambo meza nibuka yakoreshejwe muri Sinodi idasanzwe twakoze mu myaka itatu kuva mu 1998 kugeza mu 2001, batwigishije ko tutagomba kuba « Les techniciens passifs mais les acteurs actifs du synode », twabihuza n’Insanganyamatsiko y’iyi Sinodi turimo tukaba twagira tuti Nyirubutungane Papa Fransisko yifuza ko twese abakristu tuba les acteurs actifs non les techniciens passifs de la communion (ubumwe), de la participation (ubufatanye) et de la mission (ubutumwa).
Ndangije mbashimira mwese mwanteze amatwi, kandi nshimira abadufasha muri uru rugendo rwa Sinodi turimo cyane cyane Ibiro bishinzwe guhuza ibikorwa by’Ikenurabushyo muri Diyosezi yacu ya Nyundo.
Kibuye, ku wa 29 Kamena 2022,
Padiri Alfred UWANTAGARA


text:
Nyaruguru: Kumenya guteka neza byatumye abagabo bataye ingo zabo bagaruka
Mu buhamya butangwa na bamwe mubagore bo mu karere ka Nyaruguru, bagaragaza uburyo kumenya guteka neza byatumye ngo nta bagabo bagita ingo bajya gushakisha ahari ifunguro riteguye neza, kandi aba bagore bemeza ko iri bangha ryo gutegura neza amafunguro ry’aba umuti wo guca ubuharike buhagaragara.
Hirya no hino mu Rwanda ndetse no hanze yarwo, ntihasiba kumvikana amakimbirane hagati y’abashakanye, ashingiye ku mpamvu zitandukanye, akenshi akabyara ingaruka zitari nziza, zirimo kwicana, ubukene, guta ishuri ku bana n’izindi.
Bamwe mubagore mu karere ka Nyaruguru, mu Ntara y’Amajyepfo, bagaragaza ko nyuma yo guhugurwa n’umushinga PPMDA wa Duhamic Adri ifatanyije na Adenya, byatumye bamenya gutegura neza amafunguro, bigabanya amahane mu ngo zabo ndetse na bamwe mu bagabo bajya bata ingo babicikaho.
Martha Mushimiyimana utuye mu murenge wa Kivu ati “Hari umugabo wahoraga arwana n’umugore we ngo ateka nabi, umwe yaraga ukwe n’undi ukwe, maze kubyiga ndagenda nigisha uwo mugore, (…) aho yamenyeye guteka neza ubu basubiranye kuburiri kandi bafite amahoro mu rugo”.
Umuyobozi wungirije ushinzwe iterambere ry’ubukungu mu karere ka Nyaruguru Niyitegeka Fabien, ashingiye ku buhamya butangwa n’abaturage bakoranye n’uyu mushinga, ndetse nuko bushyira mu bikorwa ibyo bigishijwe, asanga n’ubwo umushinga uzarangira nta kibazo abaturage bazagira akarere kazakomeza kubaba hafi.
Naho uwitwa Mukarurangwa utuye mu murenge wa Muganza avuga ko yigeze kujya agirana n’umugabo we amakimbirane bitewe n’ubukene bari bafite, ariko ngo n’ibyokurya babonye ntiyari azi kubitegura neza. Ati “Nyuma yaho twigishijwe guteka neza no kwiteza imbere ntakibazo ndongera kugirana n’umugabo wanjye"
Umuyobozi wungirije ushinzwe iterambere ry’ubukungu mu karere ka Nyaruguru, Niyitegeka Fabien, ashingiye ku buhamya butangwa n’abaturage bakoranye n’uyu mushinga, ndetse nuko bushyira mu bikorwa ibyo bigishijwe, asanga n’ubwo umushinga uzarangira nta kibazo abaturage bazagira, kuko ngo akarere kazakomeza kubaba hafi.
Niyitegeka ati “Umushinga wa PPMDA waradufashije cyane, kuko uburyo bakoresha ni ukwegera abaturage ndetse no gukorana n’ubuyobozi, urebye ubuhamya abaturage batanga bigaragaza ko n’ubwo umushinga uzarangira, ibikorwa bizakomeza kugenda neza”.
Aba baturage bagaraza gusezerera amakimbirane n’umwiryane byaterwaga n’ubukene no kutemenya gutegura neza ifunguro babonye, bigenjemo abafite amasambu mato, aho umushinga PPMDA wabigishije n’uburyo bwo kuyabyaza umusaruro bayahingaho ibihingwa bidatinda mu butaka, ndetse no korora amatungo magufi.
Usibye amahoro yaje mu ngo zabo, bivugira ko babashije no kugera ku iterambere.
Prudence Kwizera, IGIHE Ltd


text:
Niba usinzira bikugoye, kunywa amata mbere yo kuryama bizagufasha. Ni ukubera ko ibikomoka ku mata cyangwa amata ubwayo arimo tryptophan ifasha mu gusinzira. Byongeye kandi, amata arimo na hormone yitwa melatonin igenzura gusinzira no gukanguka.
Niba udashobora gusinzira bihagije nijoro cyangwa ukaba uhangayikishijwe cyane no gusinzira, ushobora gufata ikirahuri cyuzuye cy’amata kugirango bigufashe gusinzira neza.
Kunywa amata mbere yo kuryama hari abantu babigize akamenyero aho babikora kuko bizera ko amata ashobora gutuma basinzira vuba kandi neza. Abandi babikora kugira ngo bibagabanyirize agahinda kandi baruhuke na mbere yo gusinzira.
Ubushakashatsi bwinshi bumaze kwerekana ko kurya ibikomoka ku mata nk’amata na foromaje mbere yo kuryama bituma umuntu abasha gusinzira. Abahanga bavuga ko ibyo byose bituruka ku bice bimwe biboneka mu mata.
Amata arimo imisemburo ya melatonin na aside amine tryptophan, byombi bigira ingaruka nziza ku bantu, bikatworohera kwinjira mu bitotsi. Ubushakashatsi bumwe bwagaragaje kandi ko bigabanya guhangayika no kwiheba bikunze kugaragara mu gihe cyo kuryama.
Ku bitotsi byinshi, tryptophan ifasha umubiri w’umuntu kurekura imiti ya neurotransmitter serotonine igabanya amaganya kandi bigatuma umubiri wumva uruhutse. Hagati aho,melatonin ifasha kugenzura injyana ya circadian kandi igatuma ubwonko bubasha kwinjira mu bitotsi.
Abahanga bamwe ntibavuga rumwe kuri iyi ngingo bashingira ku kuba amata ashobora gutera umubyibuho ukabije bitewe n’uko arimo ibinure, proteyine, na karori usibye intungamubiri n’imyunyu ngugu kandi nanone bakavuga ko gusinzira cyane nijoro bishobora gutuma umuntu yiyongera ibiro.
Gusa Livestrong.com yatangaje ko kunywa amata mbere yo kuryama bishobora guhungabanya igogora, bikagira ingaruka kuri metabolisme, kandi bikaba byanatera kwiyongera ibiro bitifuzwa gusa ibi ntibyagatumye habaho kureka kunywa amata nijoro Ahubwo abantu bakwiye kujya banywa amata byibuze amasaha abiri mbere yo kuryama kugirango bishimire ibyiza byayo mu gihe cya nijoro.
Usibye guusinzira neza, kunywa amata ni ingenzi kuko ari umuco wo kurya neza. Kunywa amata mbere yo gusinzira bifite inyungu nyinshi kuko byongera ubudahangarwa bw’umuubiri, bityo bigatuma ubyuka umeze neza ku munsi ukurikiyeho. Kunywa amata mbere yo kuryama ni umuco mwiza dukwiye gutoza abana bacu bakawukurana bikazabagirira umumaro mu buzima bwabo bwose.
Source: www.themattresswarehouse.co.za, inyarwanda.com
[email protected]


text:
Abakurikiranira hafi ibijyanye n’iterambere ry’umuryango ndetse n’uburere bw’umwana bavuga ko mu gihe umwana yatozwa agafashwa kugira uruhare mu bikorerwa mu muryango yagira uruhare runini mu iterambere ryawo ndetse kikaba na kimwe mu gisubizo cy’ikibazo cy’inda ziterwa abangavu gikunze kugaragara.
Ibyo babihurizaho na bamwe mu babyeyi bavuga ko bikwiriye nubwo bagaragaza ko badasobanukiwe uburyo bakoresha bigisha abana bakiri mu myaka yo hasi.
Iyo bavuze umuryango humvikana abayeyi ndetse n’abana ariko ibikorwa bibera mu muryango ni gake bibaho ko umwana cyane abari munsi y’imyaka 18 y’amavuko babigiramo uruhare nyamara abakurikurikiranira hafi ibijyanye n’iterambere ry’umuryango ndetse n’uburenganzira bw’abana bavuga ko kwigisha umwana akiri muto akamenya kugira uruhare mu bimukorerwa no gufata imyanzuro runaka mu muryango abamo, bimufasha mu mikurire ye ndetse no guteza imbere umuryango we.
Ibyo kandi ngo mugihe umwana yabitozwa akiri muto cyaba kimwe mu bisubizo by’ikibazo cyida ziterwa abangavu kidasiba kumvikana.
Agaruka kuri ibi, Umukunzi Rene Christian yagize ati”Kumenyereza umwana kwifatira umwanzuro bimufasha cyane iyo akuze kuko bimurinda bimwe mu bibazo birimo n’inda zitateguwe. mbahe urugero nk’umukobwa wanjye turi inshuti cyane ambwira amabanga ye urumva ko n’aramuka akuze akagira n’umukunzi nabyo azabimbwira nkomeze kumufasha mugira inama”
Hari n’ababyeyi batandukanye bavuga ko bumva neza akamaro ko gutoza abana kugira uruhare mu bikorerwa mu muryango nubwo bagaragaza imbogamizi zo kubura umwanya uhagije ndetse no kubigiraho ubumenyi budahagije cyane ko abenshi babikora ntaho babyize cg ngo babe barabikorewe n’ababyeyi babo.
“Birakwiye gutoza umwana kwifatira imyanzuro no kugira uruhare mu biteza imbere umuryango, ariko nanone nkanjye ntago nzi ngo nabimufashamo gute? erega ibintu utakorewe ntiwamenya uko ubikorera abandi”
Cyeretse wenda habayeho nk’ubukangurambaga bakatwigisha uko twafasha abana bacu”
umukunzi Réne christian ukurikiranira hafi imikurire n’uburenganzira bw’abana avuga ko umwanya atari ikintu ababyeyi bakwiriye kwitwaza ahubwo icyingenzi ari akamenyero no guhozaho ese abatarasobanukirwa nuko bafasha abana babo babigenza bate?
“Urugero nk’umwana muto niba ushaka nko kumugurira umwenda banza umubaze icyo abitekerezaho atari uko ushaka ko akugira inama ariko wumve ibitekerezo bye ibyo bigenda bimufasha kuburyo akura azi kwifatira umwanzuro”
Ubu buri mubyeyi asabwa kwita ku burere bw’umwana we kuko byagaragaye ko iterambere ry’umuryango n’igihugu muri rusange mu gihe kiri imere bigenwa n’uburere bwahawe abana.
Nyamara umuvuduko w’iterambere hari bamwe bagaragaza ko ubasiga nk’aho usanga umubyeyi amara igihe kinini ashakisha ibitunga umwana namashuli ye ywe bamwe bakuva k bikwiriye kugarukira aho, gusa abahanga bavuga ko nkuko utabura umwanya wo gufata amafnguro ari nako udakwiye kuburira umwana umwanya bityo bigafasha mu iterambere.
Inkuru ya Denyse MBABAZI MPAMBARA/RadioTV10.


text:
Abanyeshuri b’abahanga bavamo abayobozi b’abahanga-Mutimura
Minisitiri w’Uburezi Dr Mutimura Eugene akangurira abanyeshuri kwiga neza bakita ku masomo biga, bihatira gusoma uko bikwiye kuko abasomyi b’abahanga bavamo abayobozi b’abahanga.
Yabigarutseho kuwa Gatanu, tariki ya 29 Kamena 2018 ubwo uyu muminisitiri we na Ambasaderi wa Amerika mu Rwanda Peter Vrooman, n’Umuyobozi mu kigo gishinzwe Uburezi mu Rwanda Madame Tusiime Angelique, basuye Imishinga itatu iterwa inkunga na USAID igamije guteza imbere gusoma no kwandika mu bana bato, ku Rwunge rw’Amashuri rwa Karenge mu Karere ka Rwamagana, mu rwego rwo gukomeza ubufatanye mu guteza imbere imyigire y’Abana b’Abanyarwanda.
Minisitiri Mutimura ati ” Abanyeshuri b’abahanga bavamo abayobozi b’abahanga, kandi aba nibo bagira uruhare mu kubaka umuryango Nyarwanda no kuzamura ubukungu bw’igihugu cyacu, hamwe n’abafatanyabikorwa bacu, dukora ibishoboka ngo buri mwana yige gusoma, kuko aribwo Aba abonye ubumenyi bw’ibanze buzamushoboza gutsinda mu Buzima”.
Dr Mutimura, avuga kandi ko iyi ari Gahunda nziza iri mu gihugu hose akaba asaba ababyeyi gukomeza kubigiramo uruhare kugirango abana babashe kugira ubumenyi bw’ibanze bwo gusoma Ikinyarwanda bizamufashe no kumenya izindi Ndimi.
Ambasaderi wa Amerika mu Rwanda Peter Vrooman, avuga ko abana bibafasha gufata vuba iyo biga mu rurimi bazi, ndetse bikanabafasha kumenya izindi ndimi bitabagoye.
Ati” Biba byiza iyo abana biga bakoresha ururimi bazi kandi bahuriyeho, iyo bazi gusoma no kwandika neza Ikinyarwanda bibafasha no kumenya izindi ndimi neza kandi vuba, iyi mishinga izafasha abana bato kumenya gusoma no kwandika Ikinyarwanda kandi bizabagirira akamaro mu myigire yabo haba mu mashuri abanza n’ayisumbuye “.
Nyirabaginama Delphina, umubyeyi utuye mu Murenge wa Karenge muri aka Karere ka Rwamagana, ufite umwana ufashwa n’iyi mishinga mu kumenya gusoma no kwandika Ikinyarwanda avuga bamaze kubibonamo impinduka nziza, kuva aho iyi mishinga itangiriye.
Ati “Uyu mushinga waramfashije rwose, mbere umwana wanjye yavaga kwiga akajya kuzerera ariko ubu basigaye bahita bajya kwiga gusoma ibitabo, kandi n’amanota yagiraga yariyongereye nkurikije uko yarameze mbere iyi mishinga itariyaza, Ahubwo bakomeze batubere hafi abana bacu bamenye gusoma kuko baradufasha Cyane”.
Muri iyi gahunda yo gusura iyi mishinga kandi, Ambasaderi wa Amerika mu Rwanda Bwana Peter Vrooman yashyikirije ku mugaragaro Minisitiri w’Uburezi igitabo gishya cy’Ikinyarwanda cy’Umwaka wa mbere w’Amashuri abanza cyanditswe na REB ku bufatanye na USAID; mu gihe gito iki gitabo kikazatangwa mu mashuri yose ya Leta ndetse n’afashwa na Leta mu Rwanda hose.
Iyo mishinga itatu yasuwe mu kigo cya GS Gaseke ni; Itegure gusoma ukorana n’abana bato bakiri mu mashuri y’inshuke, aho batangira gutozwa gusoma neza ibitabo binyuranye mu rurimi rw’Ikinyarwanda.
Uyu mushinga w’igerageza ushyirwa mu bikorwa ku bufatanye bwa USAID, REB, UNICEF na VSO, ukorera mu Mashuri y’Inshuke y’umwaka wa gatatu agera kuri 80 mu Rwanda hose.
USAID Soma Umenye, ukorera mu Mashuri abanza, kuva mu mwaka wa mbere kugera mu wa gatatu kandi ugashyirwa mu bikorwa ku bufatanye na REB. Ikorana n’Amashuri yose ya Leta ndetse n’Afashwa na Leta mu Rwanda. Ikaba ifite intego yo kuzamura ubushobozi bwo gusoma ku bana bagera nibura kuri miliyoni.
Haei kandi na Mureke Dusome, ukorera mu muryango (community). Ni uburyo bumwe Minisiteri y’Uburezi na USAID bakoresha mu kwimakaza no gushyigikira umuco wo gusoma mu Rwanda hose. Uyu mushinga ugashyiraho imikoranire hagati y’ishuri n’Umuryango ngo bagire uruhare mu myigire y’Abana, ukanakora ibikorwa bigamije kuzamura mu bwiza no mu bwinshi umubare w’ibitabo by’Ikinyarwanda bigenewe abana kandi ikongera ahantu abanyeshuri bashobora guhurira bagasoma igihe batari ku Ishuri.
Minisitiri w’Uburezi na Ambasaderi wa Amerika mu Rwanda basuye iyi mishinga uko ari itatu mu mashuri 2 aho beretswe uburyo bukoreshwa mu kwigisha. Basuye kandi n’Abanyeshuri bari mu matsinda clibs) yo gusoma hanze y’ikigo, aho abana n’ababyeyi babo ndetse n’abagize umuryango Nyarwanda muri rusange bahurira hamwe ngo bateze imbere gusoma no kwandika kandi mu buryo bunezeza.
IZABAYO Jean Aimé Desiré


text:
Ni urugendo rutari ruto kuko rufite ibilometero 17 birimo umunani ukora uturutse ku muhanda munini wa Musanze - Cyanika [ku Mupaka w’u Rwanda na Uganda] ugera ku Biyaga bya Ruhondo na Burera.
Bitewe n’amatsiko nari mfite mu nzira nagendaga mbaza ibibazo Nzabonimpa Théodore, umuyobozi w’ikigo gitembereza ba mukerarugendo twari kumwe. Uku kugenda tuganira kwatumye iminota 40 byadusabye ngo tugere ku Kiyaga cya Ruhondo, yihuta nshiduka bambwira ko tuhageze.
Wenda ngerageje kukuyobora nugera i Musanze, uzatege imodoka yerekeza i Cyanika ku Mupaka, uhagarare ahitwa mu Gahunga k’Abarashi muri Nkumba mu Karere ka Burera. Ubwo uhageze uzahita ufata aka moto kakujyana ku Biyaga bya Burera na Ruhondo.
Aho umanukira ni naho abajya mu Kigo cy’Ubutore cya Nkumba banyura cyane ko icyo kigo ariho giherereye neza ku nkengero z’Ikiyaga cya Ruhondo.
Nkomeje ibya rwa rugendo rwanjye, ubwo nashidutse tugeze ku Kiyaga cya Ruhondo, ahari icyambu cya Ruta, twahasanze ubwato butatu burimo ubusanzwe bw’ibiti n’ubundi bukoreshwa na moteri.
Mbere yo kwinjira mu bwato, twahawe amabwiriza….
Ubwato twinjiyemo bukoreshwa na moteri, bwari buyobowe n’abantu batatu barimo utwaye ubwato, umwungirije ari nawe ufata umugozi w’imbere iyo ubwato bugiye guhaguruka cyangwa buhagaze ndetse n’undi wa gatatu ugenda atanga amabwiriza mu bwato.
Ubuyobora Bahufite Pascal yabanje atubwira ko mbere yo kwinjira mu bwato hari ibyo ashaka kubanza kudusobanurira birimo kubanza kwambara ‘Gillet’ no kwinjira mu bwato dukoresheje urwego.
Yakomeje agira ati “Unyura mu nzira bakweretse udaciye mu yo wowe utekereje, haba hari impamvu babikubwiye. Niba wicaye mu ruhande rw’iburyo ushaka kujya ibumoso, ukavuga uti nkeneye kuba nafata agafoto ka ‘Selfie’ urabisaba ntabwo ugomba kubikora uko wowe ubitekereje.”
“Ubwato twicayemo ni umunzani, niba uri aho ukaba ushaka kuza hano ndi, ubwato buhita buhengama, bisaba ko no ku rundi ruhande hava umuntu akajya kwicara ku rundi kubera ko ubwato ni umunzani.”
Amabwiriza yo kugenda mu bwato ajyanye n’ubwirinzi atangwa n’umwe mu bayoboye ubwato, uburimo aba asabwa kuyubahiriza. Hari n’igihe bazagusaba gukuramo inkweto cyangwa kwicara hasi mu bwato.
Bahufite ati “Urugero hari nk’umuntu ushobora kuba yarohama, njyewe nkaba mfite amakuru mwe mutabizi, icyo gihe mpita mbabwira mukicara hasi mu bwato kugira ngo mutabibona bamwe bakaba bagira ubwoba.”
Igihe cyarageze twinjira mu bwato twerekeza ku Kirwa cya Michael, Umuyobozi w’Ikigo Beyond the Gorillas Experience Ltd, Nzabonimpa Théodore agenda adusobanurira ibijyanye n’amavu n’amavuko y’iki kiyaga cya Ruhondo, ibyiza nyaburanga bigikikije n’ibindi bifasha abantu bahatemberera kugira ibihe byiza.
Ni umugabo winjiye muri ibi bikorwa mu 2010, yiyemeza gufasha ba Mukerarugendo gusura ibyiza bitatse u Rwanda ariko biri hanze ya pariki. Ni ukuvuga ko ari ubukerarugendo bushingiye ku mateka, umuco, umutungokamere n’ibyanya bidakomye.
Agaruka ku mpamvu yatumye yihebera ubu bukerarugendo, Nzabonimpa yagize ati “Icyo gihe wasangaga abantu basuye u Rwanda, ubwiza bwarwo bugarukira cyane kuri za pariki n’izindi ntezamatsiko zariho icyo gihe, tuza tuje kuzongera. Ubukerarugendo bwacu bwibanda ku byanya bidakomye.”
“Ni za ntezamatsiko ziba ziri aho mu gihugu zishimisha Abanyarwanda n’abanyamahanga ariko hakaba nta buryo bwo kuzibungabunga ngo ziteze imbere abahatuye, zihangire imirimo urubyiruko n’abari aho kandi bigamije kongera umubare wa ba mukerarugendo basura igihugu kandi n’amafaranga akiyongera.”
Ibi biyaga by’impanga bya Burera na Ruhondo ni bimwe mu byiza nyaburanga, aho Ikigo Beyond the Gorillas Experience Ltd n’ibindi bikora ubukerarugendo bijya bijyana ba mukerarugendo.
Nzabonimpa yanasobanuye by’umwihariko imvano y’Ibiyaga bya Burera na Ruhondo ndetse n’impamvu babyita impanga, ko ari uko byavukiye rimwe, ngo biregeranye ariko ntibifatanye nk’uko bamwe bakunze kubyibazaho.
Ni ibiyaga by’umwihariko byitegeye imisozi miremire n’Ibirunga bya Muhabura, Gahinga, Sabyinnyo, Bisoke na Kalisimbi.
Aho biri ku buso bukabakaba hegitari 2800, bitandukanyijwe n’ubutaka buri ku kilometero imwe. Ni ibiyaga bifite ibirwa byinshi kuko nk’icya Ruhondo cyonyine gifite ibirwa icyenda.
Ni ibiyaga byabayeho nyuma y’iruka ry’ibirunga by’umwihariko icya Muhabura, kuko ngo ibyo birunga bikimara kuvuka byafashe amazi yatembaga ava mu misozi y’u Rwanda yerekeza muri Uganda.
Ku muntu wageze mu birwa biherereye muri ibi biyaga, aba yitegeye amafu adasanzwe y’umuyaga uba uhuhera kuri ibi biyaga umanutse hejuru ya Muhabura, hari kandi imboneko nziza cyane y’uruhererekane rw’ibirunga bitanu bitandukanya u Rwanda, Uganda na Congo Kinshasa.
Ushobora kubaho nk’Umwami ku Kirwa
Ikiyaga cya Ruhondo ubwacyo gifite Ibirwa icyenda birimo icyitwa ‘Michael Island’ ari nacyo twasuye mu gihe hari n’ibindi bifite ubwiza nyaburanga uzabona mu ndirimbo nyinshi z’abahanzi bo mu Rwanda.
Abasura ibi biyaga, bagira amahirwe yo kwiga amateka yo hambere, bakambikwa nk’uko Umwami yambaraga, bagacanirwa igicaniro, hakaza abantu bakababyinira, bakabacurangira inanga, bakabatekera ibiryo Umwami yaryaga n’ibindi bigaragaza imibereho Umwami yabagamo.
Umuntu umwe icyo gihe yishyura ibihumbi 60Frw, ashobora guturuka i Kigali harimo n’ay’urugendo akagenda akarara ku Kirwa cya Michael mu Kiyaga cya Ruhondo, akarya, akarara mu ihema, agacanirwa, bakamubyinira n’ibindi bikorwa bimufasha kuruhuka.
Video: Mucyo Jean Regis


text:
Myugariro wa APR Fc, Usengimana Faustin n’ukumunzi we Daniella bakomeje kugenda barekana ko urukundo rwabo rugenda rurushaho kuryoha uko bwije n’uko bucyeye. Ibi Faustin akaba yarongeye kubigaragaza ku munsi w’ejo.
Abinyujije ku rubuga rwa Instagram Faustin Usengimana akaba yaragize ati : “I dIdN’t ChOOse YoU, My hEArt dId, Daniella†bisobanuye ngo “Sinjye waguhisemo ahubwo n’umutima wanjye waguhisemo, Daniella †aya magambo akaba yanyuze Daniella maze niko kumusubiza muri comment agira ati : “Nanjye ni ukoâ€
Uyu munsi rero Daniella akaba yabyutse maze anyarukira kuri Instagram maze niko kugenera Faustin ubutumwa bugira buti : “As we grow older, as we continue to change with age, there is one thing that will never change. I will always keep falling in love with you. †bisobanuye ngo : “Uko tuzagenda dukura imyaka ihita n’indi igataha hari ikintu kimwe kitazegera gihunduka. Nzahora ngukunda nkaho ari ubwa mbere nkubonye (urukundo ngufitiye ntiruzigera rusaza)â€. Faustin nawe akakaba yamusubije agira ati nicyo naremewe.


text:
‘’Bucyibaruta yijeje impunzi umutekano ariko ziricwa’’ Umutangabuhamya
Nyuma yo kurahira ko agiye kuvuga nta rwango kandi nta mususu avuga ukuri kandi ukuri gusa, umutangabuhamya w’imyaka 72 utarahigwaga wiboneye igitero cyagabwe ku ishuri ry’imyuga rya Murambi yatanze ubuhamya hifashishijwe ikoranabuhanga (videoconference) ari i Kigali.
Umutangabuhamya tanze ubuhamya ahere igihe indege yagwaga
Nyuma y’uko indege ya Habyarimana igwa hari abantu benshi bo muri Komini Mudasomwa bahungiye ku Gikongoro. Bucyibaruta na Sebuhura babwiye impunzi ngo nibajye i Murambi niho bazabarindira. Kubera ko nanjye ari ho ntuye ubwo nabonaga impunzi zikomeza kwiyongera umunsi ku wundi. Hashyizweho za bariyeri hanyuma bahita bakata amazi yajyaga i Murambi. Impunzi zibonye amazi bayakase zirivumbura zishaka gusohoka. Bucyibaruta yazanye na Sebuhura babakoresha inama. Impunzi zavuze ikibazo cy’amazi bababwira ko amazi bazayakora. Impunzi zashakaga no guhunga ngo zigende ariko kubera ko bari bizeye perefe ntibagenda. Bukeye haje imodoka irimo imifuka nk’itanu y’umuceri. Iyo bagenda bari gupfa bagenda ariko ntibari gupfa bose nk’abasore bari kugera i Burundi.
Ibibazo Perezida w’urukiko yabajije umutangabuhamya anabisubiza
Perezida w’urukiko yabajije umutangabuhamya ati ‘’ese hafi y’aho wari utuye hari ikigo cy’imfubyi? Umutangabuhamya aramusubiza ati ‘’njye nari ntuye hafi y’ahari urwibutso ubungubu’’.
Perezida w’urukiko arongera aramubaza ati ‘’Ese wigeze ubona abasore bahabwa imyitozo ya gisirikare ? Umutangabuhamywa aramusubiza ati ‘’yego interahamwe zahabwaga imyitozo yo kurasa’’. Amubaza aho iyo myitozo yaberaga? Amusubiza ko imwe yaberaga ahari Komini Nyamagabe abandi bakajya kwiga kurasa mu ishyamba. Perezida amubaza uwari ukuriye interahamwe ? Umutangabuhamya amusubiza ko i Murambi yari Havuga afashijwe n’uwo bitaga Karangwa. Uwo Havuga ubundi akaba yaritwaga Havugimana Frodouard akaba yari yarigeze kuba superefe mu Bugarama i Cyangugu ariko mu gihe cya jenoside akaba atari akiri superefe.
Perezida w’urukiko amubaza niba yarigeze abona Bucyibaruta?Umutangabuhamya arasubiza ati ‘’Nari muzi yakundaga kudukoresha inama. Abazwa uko yitwaraga ? Umutangabuhamya ati ‘’Baramwizeraga cyane kuko yari afite umugore w’umututsi. Yabanje kuba perefe wa Kibungo aza kuba n’uwa Gikongoro’’. Perezida w’urukiko aramubaza ati ‘’Ese uzi Bucyibaruta ari depite ? Umutangabuhamywa ati ‘’Yego’’.
Perezida w’urukiko arongera aramubaza ati ‘’Ni umuntu abantu bizeraga? Umutangabumya arasubiza ati ‘’Yego babonaga ari kumwe na Sebuhura kandi ari perefe bakumva nta kibazo. Perefe bamwizeye bashingiye ku kuba yari afite umugore w’Umututsi! Nubwo icyizere cyaraje amasinde!’’
Perezida w’urukiko yongeye kumubaza : Ese uribuka uburyo impunzi zavuye kuri diyosezi zikajya i Murambi ?
Umutangabumya : Impunzi zari nyinshi, imbere hagiye abajandarume babiri n’inyuma hajya abandi. Bucyibaruta yaje nyuma azanye na Sebuhura bakoresha inama. Habaye inama ebyiri n’impunzi. Izo nama narazikurikiranaga nta kuntu perefe yari gukoresha inama ngo ntuyijyemo. Uretse Umuhanda wacagamo ubundi byari ku irembo iwanjye.
Perezida w’urukiko : Ese watubwira niba hari bariyeri ahitwa Kabeza ?
Umutangabuhamya : Yego barayihashyize impunzi zimaze kugera i Murambi. Abari bayikuriye barimo abitwa David na Havuga babaga bitwaje intwaro gakondo. Iyo bariyeri yari igamije kwica abatutsi, abahanyuraga baricwaga hari n’icyobo bajugunyagamo abicwaga. Njye sinihishaga naragendaga nkajya kurangura kuko nari umucuruzi narababonaga batema abatutsi. Hari n’umuzungu witwaga Madeleine wahanyuranye abantu barabamwaka barabica. Hari n’abakobwa bahafatiraga ku ngufu na bo barangiza bakabica bakabajugunya mu cyobo cyari gihari. Kuri bariyeri ya Kabeza nta bajandarume bari bahari. Hari umukobwa bazanye babanza kwica se, we bamufata ku ngufu nyuma nawe baramwica, bamujugunya ku cyobo bajugunyagamo abantu biciraga kuri bariyeri.
Perezida w’urukiko : Ese Perefe yabwiye iki impunzi? Bamubwiye ko bashonje ababwira ko bazabafasha n’amazi bagiye kuyakora. Amazi barayafunze, Bucyibaruta azana na Sebuhura babuza impunzi kuhava.
Perezida w’urukiko : Ese impunzi za Murambi zamubwiye ko zifite ubwoba ku mutekano?
Umutangabuhamya : Bababwiraga ikibazo cy’amazi n’ibiribwa. Ese impunzi zavuze ku bitero byaberaga ahandi? Impunzi zabikomojeho bazibwira ko bazazirinda ntacyo zizaba.
Perezida w’urukiko : Ese waba wibuka, impunzi zigeze zikomoza ku bijyanye na Kibeho ko zifite ubwoba ko ibyabayeyo byababaho.
Umutangabuhamya : Babikomojeho Perefe ababwira gutuza, ko nta kibazo bazagira. Perezida w’urukiko : Ese yababwiye ko ibyabaye i Kibeho ari impuha?
Umutangabuhamya : Yababwiye ko ari ibihuha gusa, kobo barinzwe nta cyababaho.
Perezida w’urukiko : Ese wavuga ko impunzi zatengushywe na Bucyibaruta?
Umutangabuhamya : Iyo abareka bakigendera, ntabizeze umutekano benshi bari kurokoka, bari guhungira i Burundi.
Perezida w’urukiko : Mu kanya wavuze ku byerekeye no guhamba imirambo, uvuga ko haje imashini 2 imwe yari iya MINITRAP, ndetse ko na Prefet yari ahari, ariko imbere ya TPIR wavuze uruhare rwa Sebuhura na Havuga bagize, ese murabyibuka? Umutangabuhamya : Abanyururu nibo baje gukura imirambo mu mazu, Havuga niwe wapatanye na perefegitura, imuha amafaranga niwe wagiye kuzana abaturage bo koza imirambo, arabishyura. Havugimana ni nawe wagiye kuzana abanyururu. Hari inama yabereye ku isoko yo gutera i Nyanza; Bucyibaruta, Sebuhura na Simba bahari. Ndabizi.
Perezida w’urukiko : Ese ubuhamya watanze uyu munsi wabonye Bucyibaruta na Sebuhura i Murambi?
Umutangabuhamya : Jyewe narababonye bari kumwe mu nama.
Perezida w’urukiko : Mwabajijwe ibibazo incuro 4, muri izo ncuro zose ntiwigeze uvuga Bucyibaruta na Sebuhura i Murambi. Ni gute wabisobanura ?
Umutangabuhamya : Icyo gihe nta wabimbajije.
Ibibazo umwunganizi wa Bucyibaruta yabajije umutangabuhamya n’ibisubizo
Umwunganizi wa Bucyibaruta : Mu ibazwa ryanyu wavuze ko kuri bariyeri ya Kabeza, hagati ya taliki ya 10-14, ko Sebuhura yategetse David Karangwa greffier wa Nyamagabe gushyira Kabeza bariyeri, ko ubwo wavaga mu Mujyi wa Gikongoro wamwumvise abivuga. Karangwa yatangaga grenades n’imbunda, ko Sebuhura yamuhaye itegeko ryo kwica abatutsi bose mbere yuko bagera i Murambi, icyo gihe 2001, ntiwavuze Bucyibaruta. Wabivuga ute ? Iyo bariyeri bayishyizeho abatutsi bamaze kugera i Murambi, bayishyizeho nyuma ?
Umutangabuhamya yavuze ko na mbere hose Bucyibaruta na Sebuhura bari kumwe kuko batasiganaga. Ati ‘’uwanditse mbere ubwo yaribeshye, na Bucyibaruta muri kumwe nawe mwamubaza arabizi yari ahari’’.
Umwunganizi wa Bucyibaruta : Ku bijyanye ni gushyingura imirambo, ese muremeza ko Bucyibaruta yari ahari?
Umutangabuhamya : Nimugoroba yari ahari, uwo munsi hari imashini ya MINITRAP ya Ben, ubwo bakuraga imirambo mu kigo cya gisirikare.
Umwunganizi wa Bucyibaruta : None kuki mu mabazwa 4 yabanje utari warigeze uvuga ko Prefet yari ahari?
Umutangabuhamya : Jye narabibasobanuriraga, uko nabibabwiye hano niko nabivuze, sinzi impamvu batabyanditse. Jyewe sinabyumvaga byaberaga ku irembo iwanjye, narabirebaga, yari ahari.
Umwunganizi wa Bucyibaruta : Akabazo kanyuma, mukanya mwavuze ko mu bitero, interahamwe zasabye ubufasha Prefet, ese mwabyemeza?
Umutrangabuhamya : Icyo gitero kimaze kunanirwa, bavugije ifirimbi batashye, ubundi David na Havuga bari bakuriye ubwicanyi, bavuga baba bahagaze bakajya kureba prefet, mu kanya tubona abasirikare baraje.
Umwunganizi wa Bucyibaruta : Uzi ute ko bagiye kureba perefe?
Umutangabuhamya : Bavuze ko baba bahagaritse, bakajya kureba Prefet, ari we ubaha igisubizo.
Umwunganizi wa Bucyibaruta : Wowe wabyumvaga, wari hagati mu bitero?
Umutangabuhamya : Ku irembo iwanjye niho bari bahagaze, bavuga bati Mudasomwa turatashye biratunaniye! Habaye inama, nari mpari, babasaba kuba bahagaze bajya kureba Prefet. Abo bandika ahubwo kuki batabyanditse!?
Uko Bucyibaruta yari yitwaye ubwo uyu mutangabuhamya yavuga anasubiza ibibazo
Bucyibaruta yakurikiye ubuhamya bwe yicaye mu ntebe ye uko bisanzwe yanyuzamo akifata ku munwa cg akitangira itama .


text:
Inyigisho yo ku wa gatatu w’Icymweru cya kabiri cya Adventi, A, 07 Ukuboza 2016,
Izayi 40,25-31; Zab 102, 1-2.3-4.8.10; Mt 11, 28-30.
Umukristu nyawe arangwa no kwigana Yezu uhumuriza abihebye, ugira ubutwari, ugira umutima ugwa neza kandi woroshya.
Mukristu Muvandimwe, Yezu Kristu akuzwe!
“….Nk’uko imvura n’urubura bimanuka ku ijuru, ntibisubireyo bitabobeje ubutaka, bitabumejejeho imyaka kandi ngo biyikuze, ngo bihe umubibyi imbuto, n’ifunguro rimutunga, ni na ko ijambo risohotse mu munwa wanjye; ritangarukaho amara masa, ritarangije ugushaka kwanjye, ngo risohoze icyo naritumye” ( Iz 55, 10-11).
Ayo magambo twumvise none, ni ay’ubuhanuzi nifashishije ntangira uku kuzirikana kugira ngo adufashe kumva ko Adventi yari ikwiye kuba igihe cyihariye cyadufasha kwakira no kuzirikana ku buryo bunononsoye Ijambo ry’Imana. Ni ryo rikomeza kandi rimurikira intabwe z’uryakirana ukwemera, rikamufasha kuvugurura imibereho n’ ibikorwa bye, ariko cyane cyane rikamufasha kwizera no kurushaho kuba uw’Imama koko.
Mu isomo rya mbere twumvise, Umuhanuzi w’Imana Izayi arahumuriza abavandimwe be bari barajyanywe bunyago i Babiloni, abasaba kutiheba kuko amakuba barimo azarangira bidatinze, maze bagasubira iwabo, ku bw’ububasha butagereranywa bw’Imana itagereranywa. Ni Yo bagomba guhanga amaso kugeza igihe izabagigira impuhwe. Kuko Yo yaremye umuntu, ikarema isi n’ibindi biyiriho byose, igakura umuryango wayo mu bucakara bwa Misiri yifashishije umugaragu wayo Musa, idateze kubatererana. Ku bw’ubwo buhangage bwayo, bakwiye kwizera ko ari na yo ubwayo izabavana mu bibabangamiye byose muri ubwo buzima. Koko rero, Imana yifashishije kandi irangaje imbere Sirusi, umwami w’Abamedi n’Abaperisi wemeye kuba umutabazi, avuye mu majyaruguru maze akigarurira abami n’amahanga y’iburasirazuba, arimo na Babiloni, yasubije abo bayahudi mu gihugu cyabo.
Ibi, Mukristu muvandimwe, bikaba biduhamagarira kumva ko Imana twemera ari Imana idukunda uko turi nk’abanyantege nke, nk’abanyabyaha; ni Imana itadutererana mu bihe by’amage n’amakuba biba bitwugarije, kabone n’aho tuba twayikururiye; ni Imana idushakashaka , ikadusanga mu byo twasayemo byose, ikabidukuramo. Imana yacu y’ukuri dusenga, yo Muremyi w’ijuru n’isi, Imana y’ibihe byose, ni Yo igomba kuyobokwa n’amahanga yose aho kugira ngo ayoboke ibigirwamana bidashobora gukiza; ni Yo igomba gusingizwa kuko ari iy’Impuhwe n’Imbabazi: Itubabarira ibicumuro byacu igihe tuyitakambiye nta buryarya, ni Yo ituvura indwara z’amoko yose, yemwe na za zindi zananiye abaganga, ni Yo ituma dusimbuka imitego yose y’abagome n’abagambanyi, ni Yo ica imanza zitabera ikarenganura abapfukiranwa bose, Ni Imana itarwara inzika ndetse ntiyimirize imbere kwihimura. Ntitwayivuga ibigwi ngo tubirangize.
Iyo Mana yacu itagereranywa yigaragarije abakurambere bacu mu kwemera, ni n’Imana idahinduka! Ni na Yo yatwigaragarije muri Yezu Kristu n’ Ivanjiri ye yadusigiye, duhamagarirwa kuzirikana no kwinjiza mu buzima bwacu buri gihe. Uyu munsi n’ejo hazaza Imana ibona, hose no muri bose, ibiteye n’ibishobora gutera inkeke abo yaremeye guhirwa, irabona abaremerewe no kubeshwaho n’ikinyoma no guheranwa n’izindi ngeso mbi zabo, irabona abihebye kubera indwara zinyuranye n’ ubupfubyi; irabona abuzuye umushiha n’urwango, irabona abashavuye n’abafite agahinda kubera kwangwa no gutukwa, gupfobywa no gushikamirwa; irabona abananizwa n’urushako rubi, abananizwa n’abakoresha cyangwa abakoreshwa; yewe, ibona byinshi muri iki gihe bihindanya isura ya Muntu yiremeye mu ishusho ryayo. Ariko igishimishije cyadutera kwikomezamo amizero ni uko Imana idahunza amaso cyangwa ngo itere umugongo abo bose babana bishishanya, abo bose batishimye, abo bose batishimiye ubuzima barimo cyangwa ubw’abavandimwe babo babayemo. Twese iraturarikira kuyihungiraho, kuyishakaho ibisubizo nyabyo ku bibazo dufite.
Iratubwirisha Umwana wayo iti: “Nimungane mwese, abarushye n’abaremerewe, jye nzabaruhura. Nimwikorere umutwaro wanjye, kandi mundebereho…ibyo mbakorera ntibiremereye” (Mt 11, 29-30). Ni ijambo riziye igihe kuko hari ubwo kwiheba kwacu kwatumaga ducika intege ndetse tukijujutira Imana yacu duhamya ko itacyumva ugutakamba kwacu cyangwa ko itakitwitayeho. Adiventi ni igihe duhawe kugira ngo kidufashe kwigaruramo amahoro y’umutima n’amizero mu Mana nzima, tukemera kwakira ubuzima turimo, twigira ku Mwana w’Imana wicishije bugufi akigira umwe natwe, akabana natwe adufasha kwakira ubuzima no kubwishimira uko bwaba bumeze kose, akemera kumvira Imana kugeza ku rupfu, ubu tukaba dutegereje ko atwinjiza mu ikuzo ryuzuye ry’Imana.
Kugira umutima utuza, ugwa neza kandi woroshya, tukihangana kandi tukagira ubutwari mu bigeragezo bitazigera na rimwe bibura mu buzima, gukenera Imana tugahora tuyirangamiye mu isengesho ndetse tukemera guhazwa n’ibyo itugenera, guhora dukurikiza inama itugira, guhora dutangarira ibikorwa byayo bitangaje idahwema kutugirira igamije kutwuzuzamo ihirwe ryayo, kwitangira ubudatuza kandi mu kuri abavandimwe bacu bababaye cyangwa batagira ubitaho, kubungabunga ubumwe n’ubutabera dutangiriye aho turi, ngicyo (ngibyo) ikimenyetso (ibimenyetso) cy’( by’) ukuri ko Imana idukunda iteka iri bugufi yacu, kandi ko izaturokora igihe kigeze.
Umubyeyi Bikira Mariya, we waduhaye urugero nyarwo rwo kutiheba, kwumvira, kwicisha bugufi no kwiyoroshya, akemera ndetse akaririmba muri “Magnificat” ububasha bw’Imana yivuye inyuma, nakomeze aduhakirwe kandi adutoze iyo migenzo myiza, maze mu buzima bwacu twirinde kugira umutima w’urwango ugira nabi, twirinde kwirata, kwikuza no kwiyemera kuko tuzi ko bidutanya n’Imana kandi bikadutandukanya na bagenzi bacu.
Twese Adventi ikomeze itubere umuyoboro twakiriramo imbabazi n’impuhwe by’Imana, maze tubeho twishimye kandi twishimira abo dusangiye ishusho ry’Imana bose.
Padiri Gregori HAKIZIMANA, VIC / ESPANYA


text:
Ni impaka zikunze kugibwa na benshi ndetse ibinyamakuru bikazandikaho bigaruka ku buryo abayobozi ba Afurika n’abakomeye kuri uyu mugabane, usanga abana babo biga mu mashuri yo mu bihugu by’i Burayi na Leta Zunze Ubumwe za Amerika cyangwa imiryango yabo ariho ituye.
N’ubwo biba bimeze gutyo ariko abo bayobozi bo usanga bavuga ko muri Afurika cyangwa muri ibyo bihugu byabo harimo ibikenerwa byose biboneka muri ibyo bihugu byateye imbere.
Apôtre Dr Gitwaza uyobora Umuryango Authentic Word Ministries utegura ibiterane byiswe Afurika Haguruka, bigamije gushishikariza Abanyafurika kugira imyumvire n’imitekerereze yo kwigira, avuga ko hari impamvu nyinshi zituma abana b’abakomeye muri Afurika bajya guhaha ubumenyi i Burayi.
Yavuze ko abakoloni bahaye ubwigenge Afurika ariko hagira inzego zitageramo ubwo bwigenge zirimo ubukungu ndetse n’uburezi. Kuri we ngo Ubwigenge Afurika yahawe ni politiki gusa.
Aha yifashishije urugero ku bashyizeho amashuri ariko atazagira icyo amarira abayiga kubera ibyigishwagamo bitatezaga imbere Afurika, ahubwo usanga bigisha ibijyanye n’u Burayi.
Ati “Ubundi nyuma y’uko Abanyafurika bavuze ngo bakeneye Ubwigenge, Abakoloni barabibonye ko aba bantu batangiye kuturwanya buhoro buhoro, igihe kizagera baturwanye tubure aho tujya, reka tubahe Ubwigenge Politiki, ariko atari Ubwigenge bw’Ubukungu n’Ubwigenge bw’Uburezi.”
Yakomeje agira ati “Tugende ariko naza gukenera amazi ashyira mu gacupa, atugarukeho, ati mwanyereka uko agacupa gakorwa? Icyo gihe tugaruke tutaje kubakoloniza ahubwo tuje kubaha agacupa bashyiramo amazi, igihe cyose bakomeze badushake. Bashyiraho amashuri adashobora guteza Umunyafurika imbere.”
Apôtre Gitwaza avuga ko muri ayo mashuri wasangaga Abanyafurika bagishwa amateka yo ku Mugabane w’ u Burayi kurusha uko biga ayabo, ibi bikaba barabikoze kugira ngo Abanyafurika bajye bahora babakeneye.
Yitanzeho urugero ati “Nkatwe wenda twize mbere, nk’ababaye hakurya aha Congo nkanjye ntitwari tuzi ko habayeho umwami Rudahigwa, Musinga cyangwa ba Yuhi. Ni ibintu umuntu yumva ubu mu mateka. Ariko umbajije Napoléon namukubwira na metero yari afite n’ifarasi yicaragaho.”
Yakomeje agira ati “Abakoloni ibyo bakoze ntibadushyiriyeho amashuri atuma twiga guhimba imirimo ahubwo atuma ducunga ibyabo nk’icungamutungo. Gucunga umutungo w’umukire, babigishije gucunga iby’abandi aho kubigisha uko bahimba ibyabo.”
Avuga ko nyuma Abanyafurika baje kumenya ko abana babo bagiye kwiga mu bihugu by’amahanga byakoronije Afurika bamenya mu byo bahishwe byo kubateza imbere.
Apôtre Dr Gitwaza yashimangiye ko abakora ibyo atari uko baba banze Afurika ko ahubwo baba bashaka ko abana babo bazasangiza Abanyafurika ibanga ryo guhimba imirimo.
Ati “Uyu rero nagaruka ntabwo azagaruka aje gucunga amafaranga yawe ahubwo azakwereka uko bavumbura.”
Yasobanuye ko atari uko baba basuzuguye amashuri y’Afurika ko ahubwo ari uko ireme ry’uburezi Afurika itanga bitari ku rwego rwo guhanga.
Kugeza umubare w’Abanyafurika bafite ubushobozi bwo guhangana ku isoko ry’umurimo ku Mugabane w’ u Burayi na Leta Zunze ubumwe za Amerika ndetse banakora mu bigo bikomeye kw’Isi mu nzego zitandukanye umaze kwiyongera ugereranije n’imyaka yashize.


text:
Ku wa 5 nyuma y’uwa 3 w’ivu:
Amasomo matagatifu: Iz 58, 1-9a; Zab 51 (50), 3-6.18-19; Mt 9, 14-15
Bavandimwe,
Twatangiye igisibo. Igisibo ni igihe cy’urugendo rw’iminsi mirongo ine rutwinjiza mu byishimo bya Pasika. Ni igihe buri mukristu asabwa gufata umugambi uhamye wo guhinduka akava mu nzira z’umwijima w’icyaha ahubwo akagendera mu nzira ituganisha mu Ijuru. Hari ibikorwa byinshi byo kwitagatifuza bigenda bidufasha muri iki gihe. Gusiba kurya ni umwe muri iyo migenzo iranga abakristu.
Amasomo y’uyu munsi aratugira inama zadufasha gusiba maze bikatugirira akamaro. Twumvise mu isomo rya mbere, Umuhanuzi Izayi akoresha imvugo ityaye yamagana imigenzo iranga bamwe biyerekana gusa ngo barasiba ariko basa n’abiyamamaza. Aratubwira igisibo cy’ukuri kandi kinyura Imana. Gusiba bijyana n’imigenzo myiza: guca ingoyi z’akarengane, kuvuganira abarengana, gusangira n’umushonji, gucumbikira abatagira aho barambika umusaya, kwambika abatagira icyo kwambara, n’indi myinshi. Ngicyo igisibo gishimisha Imana maze natwe tukaboneraho tukaronka urumuri rw’agatangaza maze tukinjira mu byishimo bya Pasika dufite umutima usukuye.
Zabuli iratubwira ko ibitambo byonyine ntacyo bimaze kuko bitanyura Imana. Ikiyinyura ni umutima washenguwe. Umutima wemera icyaha ariko ushaka kwisubiraho. Umutima wisuzuma ukabona utari miseke igoroye maze ugasaba imbabazi, ukiragiza impuhwe z’Imana.
Mu Ivanjili, Yezu arakemura impaka zashojwe n’abigishwa ba Yohani babaza impamvu bo n’abafarizayi bubahiriza umugenzo wo gusiba mu gihe abigishwa be bo batabikora. Yezu aratanga igisubizo cyihuse, cyumvikana ariko gihatse inyigisho nyinshi. Ese abakwe basiba mu gihe bakiri kumwe n’umukwe mukuru? Umunsi mukuru urarimbanyije ni yo mpamvu bagomba gutegereza umunsi umukwe azabavanwamo maze bazabone gusiba. Igihe cy’ukwigira umuntu kwa Jambo ni igihe cy’umunsi mukuru. Igihe yari kumwe natwe isi yose yari mu munsi mukuru. Ibyo bigashushanya igihe tuzataha ubwo bukwe ubuziraherezo mu bwami bw’Ijuru twibereye hamwe na we mu byishimo bidashira. Ariko kandi twebwe abakristu duhora duhimbaza uwo munsi mukuru igihe duhimbaza Igitambo cy’ukaristiya. Tujye tuzirikana aya magambo: “Hahirwa abatumiwe ku meza ya Nyagasani …” None se impamvu tugomba gusiba se ni iyihe? Dusiba tugamije iki? Ahubwo se dusiba iki?
Gusiba ni ngombwa. Cyane cyane ariko muri iki gihe cy’igisibo ndetse no ku minsi Kiliziya yateganyije ndetse no mu kindi gihe biri ngombwa ariko icy’ingenzi cyane ni impamvu ituma dusiba. Mu by’ukuri, gusiba kurya bishobora guterwa n’impamvu nyinshi zitandukanye ariko twebwe igisibo cyacu kigomba kujyana no guhindura imitima yacu, gufasha abavandimwe babikeneye ndetse no gushimangira umubano wacu n’Imana. Ntibihagije gusiba kurya ariko umutima wawe warasaritswe n’inabi, waramunzwe n’icyaha. Icyo gihe gusiba ntacyo bikumarira rwose!
Gusiba nibidufashe kubura amaso maze turebane impuhwe umuvandimwe wacu uri mu kaga: ushonje, ufunze, utagira icyo kwambara, umurwayi, umwimukira, impunzi, …. Nitureke kurenganya abandi ahubwo twamagane akarengane, dutinyuke kuvuganira abarengana. Nimucyo rero muri izi ntangiriro z’igisibo tubifatemo umugambi.
Gusiba kandi bigomba kutugirira umumaro twebwe ubwacu. Byaba bimaze iki se gusiba ibyo kurya ariko ugakomeza kwibera rutare? Gusiba bidufashe guca ukubiri na muntu w’igisazira maze twimike muntu mushya. Mbere na mbere dusibe icyaha. Ngaho buri wese nafate umugambi wo kureka ya ngeso mbi yamwokamye! Buri wese nareke cya cyaha cyamubayeho akarande, natsinde ya ngusho ye!
Gusiba bidufashe gushimangira umubano wacu n’Imana. Imana Umubyeyi wacu yaradukunze adushyira kuri iyi si ndetse n’igihe tuyobye yohereza Umwana we w’ikinege kugira ngo adukure mu rwobo maze adusangize kuri kamere ye. Ndetse Imana ni yo yaduhaye ibyo dutunze byose iyo biva bikagera. Iyo turirimba ko ibyo dutunze byose ari ibye se tuba twibeshya? Ntitukamurutishe rero ibyo dutunze kuko uwaguhaye ahora akurutira icyo aguhaye ndetse by’agahebuzo Umwana we yaratwihaye aranatwitangira. Gusiba bidufasha kongera kuzirikana iyo neza y’Imana ndetse tugahamya tudashidikanya ko n’ibyo dutunze bitariho Imana ubwayo yonyine iduhagije.
Tureke rero gusiba by’imigenzo gusa ahubwo tubikore tureba imbere. Dusibe dufasha umuvandimwe kubona ikimutunga; dusibe tugamije guhinduka kandi dukuza Imana yaduhaye byose.
Dusabe ingabire zo gusiba by’ukuri maze iki gisibo twatangiye kitubere umwanya mwiza wo guhinduka no kwitagatifuza maze tuzinjire mu byishimo bya Pasika tuzukana na Yezu watsinze urupfu n’icyaha.
Amen.
Padiri Leonidas NGARUKIYINTWARI


text:
Abahagaritse imitima ngo turashize ni uko bakunda iby’isi kurenza uko bakunda iby’ijuru. Umuririmbyi yagize ati: “Ubugingo bwacu muri iyi si ni bugufi cyane twabugereranya n’ubwato mu mazi, tunyura mu nyanja irimo amakuba ariko umukiza niwe utuyobora. Ubwo tuyoborwa n’umukiza wacu dufite amahoro muri urwo rugendo kandi azatugeza mu ijuru amahoro” indirimbo ya 30 mu Gakiza.
Abigishabinyoma aho guhumuriza ubwoko bw’Imana babwibutsa ibyanditswe byera n’uburyo ibiri kuba byose ari ugusohora kw’ibyahanuwe. Barahuze bahererekanya ibihahamura abantu cyane cyane abakunda iby’isi n’abakristo b’abana badakomeye, bamwe bagiteraganwa n’imiraba n’imiyaga y’imyigishirize y’uburyo bwose. Abo bahemu bari kubikorera ku mbuga nkoranyambaga (social media) zitandukanye bavuga ko uyu mubiri ugiye gupfa wishwe na COVID-19, inkingo za COVID-19, ikimenyetso cy’inyamaswa 666 n’ibindi byica umubiri bitica ubugingo.
Antikristo ntabwo azanywe na COVID-19 n’inkingo zayo. Antikristo yahozeho kuva Kristo avutse!
Dore urugero rw’uko Antikristo akora:
Umwuka uyobya wari muri Herodi ubwo yicaga impinja, uwo wari umwuka wa antikristo w’icyo gihe. Umwuka uyobya wari muri Nero ubwo yatwikaga abakristo abahora kwizera no guhamya Yesu Kristo, uwo wari umwaka wa antikristo. Kubwira abantu inyigisho zidahuye n’ukuri kwa Yesu Kristo n’ ibindi byinshi cyane, byagiye bigaragaza imikorere ya antikristo.
Rero aba ba antikristo uko iminsi ihita bagenda barushaho gukorana umwete mu buryo bumwe cyangwa ubundi, kuko Satani azi ko iminsi ye yegereje akabakoresha baba babizi cyangwa batabizi. Bityo abakristo b’ukuri cyangwa Abera b’Imana ntibakwiriye guhagarikwa umutima n’ibikorwa byose bya antikristo biyobya abatizera, ndetse bikabakura umutima. Abakristo b’Ukuri bakora ibyo Umwami wabo yababwiye: “Muzararame murebe hejuru (mutumbire Kristo) kuko gucungurwa kwanyu kuzaba kwegereje.”
Luka 21:8-17:
Arabasubiza ati “Mwirinde batabayobya, kuko benshi bazaza biyita izina ryanjye bati ‘Ni jye Kristo’, kandi bati ‘Igihe kiri bugufi’, ariko ntimuzabakurikire. Ariko nimwumva intambara n’imidugararo ntimuzahagarike imitima, kuko ibyo bikwiriye kubanza kubaho, ariko imperuka ntizaherako isohora uwo mwanya.” Arongera arababwira ati “Ishyanga rizatera irindi shyanga, n’ubwami butere ubundi bwami. Kandi mu isi hamwe na hamwe hazaba ibishyitsi bikomeye, kandi hazabaho inzara n’ibyorezo by’indwara. Hazabaho n’ibitera ubwoba, n’ibimenyetso bikomeye biva mu ijuru. Ariko ibyo byose bitaraza bazabafata babarenganye, babajyane mu masinagogi no mu mazu y’imbohe, babashyīre abami n’abategeka babahora izina ryanjye, ibyo bizababeraho kugira ngo mube abahamya.
Nuko mumaramaze mu mitima yanyu, yuko mutazashaka ibyo mwireguza icyo gihe kitaragera, kuko nzabaha ururimi n’ubwenge, ibyo abanzi banyu bose batazabasha kuvuguruza cyangwa gutsinda. Ariko muzagambanirwa n’ababyeyi banyu, ndetse n’abavandimwe na bene wanyu n’incuti zanyu, bazicisha bamwe muri mwe. Muzangwa na bose babahora izina ryanjye.
Urukingo rwa COVID-19
Mu mategeko mpuzamahanga ntawe bakingira ku ngufu ariko n’ubwo hari aho babikora ku ngufu, kubera inyungu babifitemo cyangwa impamvu zabo bwite,
Kuki ufite ubwoba?
Niba warakijijwe no kwizera Yesu Kristo gusa, ugakurwa mu isayo y’ibyaha, ukababarirwa ibyaha byawe byose bikakugira umuziranenge mu maso y’Imana yera. Ukaba ufite Umwuka Wera aricyo kimenyetso ntakuka Imana yagushyizeho ko uri umwana wayo bwite iteka ryose, ni iki cyatuma utinya ibyenda kuba n’impuha z’uburyo bwose, mbese wahawe Umwuka w’ubwoba? Ntibikabeho!
Gushyirwaho ikimenyetso cya Satani ni ukwanga burundu umurimo Yesu Kristo yakoze ku musaraba, ukanga kumwizera ahubwo ukaguma mu bwigomeke bwawe no kurushaho kumutera umugongo. Ukanga kwiyegurira Yesu Kristo wishakamo icyagukiza ubwawe ndetse n’abawe, bityo ukarushaho kwikongereza uburakari bw’Imana Ihoraho. Abantu ntibakwiriye kubihuza na COVID-19 cyangwa urukingo rwayo kuko COVID-19 yica umubiri ntabwo ifite ububasha bwo kwica ubugingo.
Erega uyu mubiri n’ubundi uzapfa cyangwa uzakurwaho n’aho bitaba impamvu ziturutse ku byorezo, umuntu yakwicwa n’ibindi. Ikindi gukurikiza ingamba rusange zashyizweho mu kwirinda icyoreza cya COVID-19 ntibikwiriye guhuzwa no guhakana Umwami Mana, kuko ibyo byose ari ibyo ku isi bidafite aho bihuriye n’Ubwami bw’Imana. Nta mukristo w’ukuri ukwiriye gutinya amakuba, ibyago cg urupfu rw’uyu mubiri twambaye!
Hari imyumvire idahwanye n’ibyanditswe byera abantu bakwiriye kureka. Umuntu wanga imiti cyangwa inkingo ahabwa na muganga ngo n’uko COVID-19 ihuzwa n’ikimenyetso cy’inyamaswa n’abatazi Imana y’Ukuri bayobejwe ndetse bayobya abandi batizera Umwami Yesu Kristo, ngo umuntu nk’uwo akwiriye kubazwa impamvu yanyoye imiti y’indi cyangwa agahabwa urukingo runaka cyangwa akabiha umwana we yibyariye.
Ariko imiti cyangwa inkingo byose bikorwa mu nganda kimwe n’ibindi biryo turya biba byavuye mu nganda zitandukanye zahano ku isi. Ibyo byose bishobora kugira ingaruka runaka ku mubiri bitewe n’uko byakoreshejwe mu buryo budakwiriye cg bitewe nibigize iyo miti, ariko ntibyica ubugingo naho byakwica umubiri. Imiti ikiza indwara iyo Uwiteka abishimye ko ariko bigenda kimwe n’uko urukingo rurinda indwara runaka iyo Uwiteka abishimye ko ariko bigenda. Gusa dukwiriye kumenya ko Imana ari yo ishobora byose kandi ari umugenga wa byose. Hari n’abapfa kandi banyoye imiti ikiza, cyangwa bahawe inkingo zirinda ntizibarinde. Uburinzi bwose butangwa n’Imana Umuremyi wa byose.
None ko muhahamuwe n’urukingo nihaza ibikomeye kurushaho muzabyitwaramo gute? Mbese Koko ni urukingo rubahahamuye cyangwa ni imitima yanyu itizeye Yesu Kristo yatumye muhahamuka? Ese Koko tuzi imbaraga z’Imana tuvuga ko dukorera? Mureke twisuzume! Mureke duhagarare dushikamye tudatinya ikibasha kwica umubiri kandi twiringire Uwiteka ko azadukiza ikibi cyose cyarimbura ubugingo bwacu, kuko yabidusezeranije. Twubahe amabwiriza akurikizwa aho dutuye mu gihe cyose atagira icyo yangiriza ku bugingo dufite muri Yesu Kristo cg ataduhatira kwihakana Kristo watubambiwe.
Daniel ntiyijyanye i Babuloni, byaramugwiririye ariko yagumye kwizera Imana
Basabye gupfukamira ikigirwamana ariko Daniel arabihakana kuko ibyanditswe byera byamubuzaga kugira izindi Mana mu maso yayo, bamutegeye ku Mana ye gusa! Igihe bateguye intare zo kumurya Daniel ntiyari abizi, icyo yakomeje gukora ni ugusenga Imana ye atitaye kubimuca intege. Daniel bamujugunye mu ntare ariko Imana yohereje Malayika murinzi kumurinda iminwa y’intare. Bityo ibi byabaye no kuri Saduraki na bagenzi be ubwo bajugunywaga mu itanura ry’umuriro ndetse byabaye no kuri Petero ashyirwa mu nzu y’imbohe.
Icyo dushobora kwibaza ni iki: Ese ni wowe wazanye COVID-19? Oya. Bityo rero nta mpamvu n’imwe yo gutinya iby’ubu buzima.
Ubwoba ugomba kugira ni ukwangirika k’umubano wawe n’Imana Ihoraho. Ugomba gutinya Imana ifite ububasha bwo kwica umubiri n’ubugingo bwawe ikaburimburira muri Gehinomu, igihe cyose wahisemo kuyanga ukanga kuyiringira no kuyisenga. Abera b’Imana bakwiriye kubaho bakurikije ikitegererezo cya Daniel, Saduraki, Meshaki na Abedenego, bagahora biringiye Imana mu makuba yose banyuramo. Mureke, twebwe abera b’Imana Isumbabyose dushikame mu byo kwizera nk’uko tubibona mu ijambo ry’Imana.
Niba hari umugambi mubi wose wateguwe n’umubi kubera bifite aho bihuriye n’iki cyorezo cya COVID-19 ndetse n’urukingo rwayo biri mu maboko y’Imana, Imana izakora ibyo yagambiriye byose kandi nta na kimwe kizarogoya umugambi wayo . Bityo ikibi cyose cyaturuka mu miti cyangwa urukingo rwa COVID-19 twebwe abakristo b’Ukuri dukwiriye kubifata nk’ibibi byazanwa n’indi miti yose twanyoye cyangwa izindi nkingo zose twatewe cyangwa zigaterwa abana bacu. Ikibi ntikizabura kubaho ariko ukizana azabona ishyano. Bityo rero gukoresha imiti cyangwa inkingo naho haba harimo ikibi gishobora guteza umuntu ibibazo by’umubiri, si icyaha ubwacyo ku mugenerwabikorwa wese kabone naho yaba ari Umukristo kuko atazi ikirimo.
Umukritso wese w’Ukuri ntakwiriye gutinya icyamwica, kujugunywa mu itanura ry’umuriro, kujugunywa mu ntare, ndetse n’ibindi byose biteye ubwoba. Mbese ababikora bazamenya bate ko itorero rifite Imana ikomeye, bitabaye ku bakristo ngo babashe kubicamo bashikamye? Tumenye iki: Umwami washyize ba Sadurake, Meshake na Abedenego mu murimo, niwe wategetse ko Imana yabo yubahwa mu gihugu hose.
Mureke Imana yacu yigaragarize muri twe Abakristo b’ukuri no mu gihe cy’amakuba, ibyorezo n’ibyago by’uburyo bwose! Mureke kandi gushya ubwoba nk’abatagira Imana Ishoborabyose. Abakristo b’iki gihe ntaho baba bataniye n’Abisirayeli ku Nyanja itukura mu gihe bari bafite amaganya, kurira no gushidikanya imbaraga z’Imana. Umuririmbyi yagize ati: “Kubaho ni Kristo no gupfa n’inyungu, ku mukristo wese w’ukuri”. Wa Mukristo w’ukuri we naho bagutera urwo rukingo ugapfa, mbese si inyungu kuri wowe?
Ubundi, Antikristo yigaragaza mu buryo bwinshi kandi butandukanye hano ku isi bufite aho buhuriye no gutandukira ukuri w’Ijambo ry’Imana rizima.
Tubwirize abantu ubutumwa bwiza bw’ubuntu bwa Yesu Kristo bukuraho imigozi kuko uko niko kwirukana umwuka wa Antikristo. Ubutumwa bwiza ni imbaraga ihesha uwizeye wese gukizwa, ijisho ry’Imana riri ku mugeni wa Kristo. Yesu yagukoye amaraso y’igiciro. Yesu kandi azi n’aho utuye ko ari mu isi y’abagome. Kandi nk’uko imisozi igose i Yerusalemu, niko nawe urinzwe, ntazakundira ubugingo bwawe kuzimira kuko yabucunguje amaraso y’igiciro.
Bityo nta muntu n’umwe uzarimbuzwa n’urukingo, ahubwo abantu bazarimbuzwa no kwanga kwizera ubutumwa bwiza.
Turwane intambara yo kwizera. Kuko umukiranutsi azabeshwaho no kwizera. Ntabwo umukiranutsi abeshwaho n’ubuhanuzi bucicikana hirya no hino buvangavanze. Mukomezanye imitima kubwirana aya magambo y’ukuri kuko gutabarwa kw’abera kuregereje. Mukomeze kuba maso no gusabira abera bose.
Source: Reformationrwanda.org
[email protected]


text:
Mu nama nkuru ya Kabiri y’umuryango uharanira ukwigira kwa Afurika (Pan African Movement) ishami ry’u Rwanda yabereye i Kigali kuri iki cyumweru tariki 23 Nzeri 2018, Perezida wa Sena y’u Rwanda yibukije ko uyu mugabane ukwiye guharanira kwigira kuko ari cyo cyatuma udakomeza kuvugirwamo na buri wese.
Perezida wa Sena Makuza Bernard avuga ijambo rifungura inama
Makuza Bernard yagize ati "Amahitamo ashingiye ku masomo dukura mu mateka yacu, ku muco wacu, ku ndangagaciro n’inyugu byacu nk’abanyarwanda byatugaragarije ko ari byo koko ak’imuhana kaza imvura ihise kandi ko mu bibazo Afurika ihanganye na byo igomba guhitamo kwigira itakwigira igahora ivugirwamo, igenerwa cyangwa se ikanirwa urutayikwiye na buri wese".
Inama yabereye mu nteko ishingamategeko y’u Rwanda yitabirwa n’abasaga 700
Yabwiye abanyamuryango b’uyu muryango basaga 700 bari bateraniye mu cyumba cy’Inteko Ishingamategeko ko igihe cyageze ngo umunyafurika yiyumvemo ubunyafurika atari mu mvugo, mu nsanganyamatsiko y’ibiganiro cyangwa se imihango ahuwo hagategurirwa abato n’abazavuka Afurika yunze ubumwe itekanye kandi ikungahaye kuko yemeza ko iby’ibanze kugirango bigerweho bitabuze.
Hon. Makuza kandi yagize ati "Ni ngombwa ko abanyafurika twese by’umwihariko urubyiruko tugomba kumva ko Afurika yataye igihe kubera imbibi twashyiriweho z’imyumvire n’imikorere twarazwe na ba mpatse ibihugu tukabyemera".
Kagoro Brian, umwe mu bagize inama y’ubuyobozi mu muryango Pan African Movement ku rwego rw’Isi, yabwiye abitabiriye iyi nama ko ukwigira kwa Afurika kuzava mu gukoresha ibyo yikoreye, ati "nidukomeza gukoresha no kurya iby’abandi batunganyije tuzaba abacakara babo".
Kagoro Brian atanga ibitekerezo mu nama nkuru ya 2 ya PAM-Rwanda
Umuyobozi wa Pan African Movement ishami ry’u Rwanda, Musoni Parotais avuga ko mu myaka 3 iri imbere hazibandwa ku kubaka umuryango utanga ikizere ku muturage wa Afurika, umuryango uzaharanira guhuza imbaraga z’abaturage b’abanyarwanda n’abanyafurika kugirango bikemurire ibibazo byabo kandi uzubakire no ku mbaraga zabo.
Musoni Protais, umuyobozi wa PAM-Rwanda
Pan African Movement imaze imyaka 118 ishinzwe, mu Rwanda ikaba imaze imyaka 3 igize inzego zikora mu buryo buhoraho, ukaba ugira inama nkuru rimwe mu myaka itatu.


text:
Nyiricyubahiro Musenyeri Mwumvaneza Anaclet, Umushumba wa Diyosezi Gatulika ya Nyundo yayoboye igitambo cya Misa cyabimburiye ibirori ngarukamwaka bya forumu y’urubyiruko mu rwego rwa Diyoseze, byabereye kuri Paruwasi Gatulika ya Crete Congo Nil mu Karere ka Rutsiro.
Kuri uyu wa 07 Kanama 2022 Urubyiruko rwitabiriye iyi Forumu rugera ku 15,000 rwaturutse mu ma Paruwasi 28 agize iyi Diyosezi iherereye mu turere twa Rutsiro, Rubavu, Nyabihu, Ngororero na Karongi, aho Insanganyamatsiko yagiraga iti “Haguruka kuko nkugize umuhamya w’ibyo wabonye.”
Nyiricyubahiro Musenyeri Mwumvaneza Anaclet, mu butumwa yatanze yasabye gukangurira abangavu batarabyara kwirinda inda zitifuzwa kandi bakarushaho kurangwa n’indangagaciro z’umukirisitu nyawe.
Mu mpanuro abitabiriye iyi Forumu bahawe harimo guhangana n’ihohoterwa rikorerwa Abangavu no gukebura urubyiruko bagenzi babo bakirinda ibishuko bakarangwa n’indangagaciro z’umukristu nyawe ariwe witabira isengesho hamwe n’umurimo akagana ibigo by’imari akiteza imbere, Kwitabira ibigo byigisha ubumenyingiro no guhora biyungura ubumenyi, basabwe kwirinda ikwirakwira, ikoreshwa n’icuruzwa ry’ibiyobyawenge kandi bakarinda banirinda inda z’imburagihe ziterwa abangavu.
Murekatete Triphose, Umuyobozi w’Akarere ka Rutsiro yasabye buri wese witabiriye iyi forumu kwegera urubyiruko, cyane cyane muri ibi bihe by’ibiruhuko ndetse asaba n’ababyeyi kugaruka ku muco wo kuganiriza abana.
Ati “urubyiruko twarusabye kwitabira gukora rugakura amaboko mu mifuka, kuko mu gihugu hari amahirwe menshi bakwiriye kuyabyaza umusaruro banyuze mu kwibumbira mu matsinda, bakeneye gukomeza kongera ubumenyi bafite ngo babashe kwiteza imbere.”
Murekatete yasabye ababyeyi bafite abangavu babyariye iwabo kugira uruhare mu burere bw’abana babo ntibahinduke umwana babonye ahuye n’ibishuko kandi batarabimurinze mbere, yabasabye kandi ko batagomba kubaha akato.
Padiri Hakizimana Theophile, ushinzwe urubyiruko muri Paruwasi gaturika ya Kinunu avuga ko nyuma yo kubona ukwiheza kubaho ku bangavu bamaze guhohoterwa bakanaterwa inda yashinze umuryango Berwa-Kinunu ngo abahurize hamwe bajye bahuza agahinda n’amaganya babiganireho bibahe kwibona nk’abandi no kwigarurira icyizere mu muryango nyarwanda.
Ati “Berwa-Kinunu yatangiye muri 2019 ariko iza kugenda gake kubera Icyorezo cya covid-19, nyitangiza nyuma yo kubona ko Urubyiruko (Abangavu) ruhari kandi rufite imbaraga, ariko hakaba hari n’urundi rubyiruko rw’urunyantege nke (Abangavu basambanyijwe bagaterwa inda) badakomeza kwisanga mu muryango nyarwanda, nyuma y’ibiba byababayeho. Twatangiye kubahuriza hamwe ngo babashe kwegerana na bagenzi babo, kuko nasanze nabo bakeneye ubutumwa bwiza bwa Yezu Kirisitu ariko ugasanga batabasha kuva mu rugo kubera ko bahitamo kwiheza babitewe n’ipfunwe ry’ibyababayeho.”
Narabaganirije nyuma bagasa n’abacitse intege, dutangira kubigisha umwuga w’ubudozi w’amezi 6 abayasoje bagahabwa ibikoresho by’ibanze binyuze mu kwibumbira hamwe (koperative) bakanaganirizwa ku biganiro byisanamitima, nabo bagasigara bakora ubuvugizi, aho Abangavu bakize ibikomere bakomeza kwisanga mu muryango nyarwanda, ukaba umuntu utakongera gushukwa.
Kuva 2019 kugeza uyu munsi Berwa-Kinunu imaze gufasha abangavu 120 bahinduriwe ubuzima nyuma yo gusoza amasomo bakanahabwa ibikoresho, mu gihe abandi bangavu 50 barimo kwiga benda gusoza amasomo, ubu bose akaba ari bamwe mu basigaye bifashishwa mu bukangurambaga bwo guhangana n’ikibazo cy’abangavu baterwa inda zitifuzwa.


text:
Isomo rya 1: 1 Yohani 2,3-11
Dore icyo tumenyeraho ko tumuzi: ni uko dukurikiza amategeko ye. Uvuga rero ati «Ndamuzi», ariko ntakurikize amategeko ye, aba ari umubeshyi, kandi nta kuri kuba kumurimo. Naho ukurikiza ijambo rye, muri we urukundo rw’Imana ruba rwuzuye koko; ngicyo ikitumenyesha ko turi muri We. Uwibwira ko aba muri We, agomba na we kunyura mu nzira Yezu ubwe yanyuzemo. Nkoramutima zanjye, nta bwo ari itegeko rishya mbandikiye, ahubwo ni itegeko risanzweho mwari mufite kuva mu ntangiriro. Iryo tegeko rya kera ni ijambo mwumvise. Nyamara kandi, ni itegeko rishyambandikiye — ibyo bikaba ukuri muri We no muri mwebwe — kuko umwijima uhise, maze urumuri nyakuri rukaba rumuritse. Uwibwira ko ari mu rumuri, kandi agakomeza kwanga umuvandimwe we, uwo aba akiri mu mwijima. Naho ukunda umuvandimwe we, aba atuye mu rumuri, kandi nta n’ikimurimo cyashobora kumugusha. Ariko uwanga umuvandimwe we aba ari mu mwijima, akagenda mu mwijima ntanamenye aho agana, kuko umwijima uba wamuhumye amaso.
Zaburi ya 95 (96), 1-2a, 2b-3, 5b-6
Nimuririmbire Uhoraho indirimbo nshya,
isi yose niririmbire Uhoraho!
Nimuririmbire Uhoraho, musingize izina rye.
Uko bukeye mwogeze agakiza ke!
Nimwamamaze ikuzo rye mu mahanga,
n’ibyiza bye mu miryango yose!
naho Uhoraho akaba yararemye ijuru.
Arashashagira ubuhangare n’ishema,
ingoro ye yuzuye ububasha n’ububengerane.
Ivanjili ya Mutagatifu Luka 2,22-35
Umunsi w’isukurwa ryabo wategetswe na Musa uragera, bamujyana i Yeruzalemu kumutura Nyagasani, nk’uko byanditse mu itegeko rya Nyagasani, ngo «Umuhungu wese w’imfura azaba intore y’umwihariko wa Nyagasani.» Bari bajyanywe kandi no gutura igitambo cy’intungura ebyiri cyangwa inuma ebyiri bakurikije itegeko rya Nyagasani. Icyo gihe, i Yeruzalemu hari umuntu witwaga Simewoni; yari intungane kandi yubaha Imana. Yari ategereje ihumure rya Israheli, kandi Roho Mutagatifu yari amurimo. Byongeye Roho Mutagatifu yari yaramuhishuriye ko atazapfa atabonye Kristu wa Nyagasani. Nuko Simewoni aza mu Ngoro y’Imana abibwirijwe na Roho Mutagatifu. Igihe Ababyeyi b’Umwana Yezu bamuzanye ngo bamurangirizeho ibyategetswe, na we amwakira mu biganza bye, ashimira Imana avuga ati
«Nyagasani, noneho sezerera umugaragu wawe mu mahoro
nk’uko wabivuze;
kuko amaso yanjye yabonye agakiza kawe,
wageneye imiryango yose.
Ni we rumuri ruboneshereza amahanga,
akaba n’ikuzo ry’umuryango wawe Israheli!»
Se na nyina batangazwaga n’ibyo bamuvugagaho. Nuko Simewoni arabashima, maze abwira Mariya, nyina wa Yezu, ati «Dore uyu nguyu yashyiriweho kubera benshi muri Israheli impamvu yo korama cyangwa gukira, azaba n’ikimenyetso bazagiriraho impaka. Nawe kandi inkota izakwahuranya umutima. Bityo ibitekerezo biri mu mitima ya benshi bigaragare.»